DifferEngin enpresak 40 urteko autonomia duten IoT gailuak sortu ditu - SPRI\nDifferEngin enpresak 40 urteko autonomia duten IoT gailuak sortu ditu\nEuskal startup honek Gauzen Interneteko teknologiak aplikatzen dizkie sektore desberdinetako produktuei\nDifferEngin enpresa Internet of Things teknologietan espezializatutako ingeniaritza bat da, neurrira eginiko konponbideak garatzen dituena bezero desberdinentzat. Hala, sentsore eta haririk gabeko komunikazio-sistemak aplikatzen dizkie lehendik existitzen diren produktu eta zerbitzuei, duela gutxira arte pentsaezinak ziren adimen eta prestazioez hornitzen dituztelarik.\nTeknologia horien bereizgarri garrantzitsuena da merkatuan dauden beste gailuek baino askoz autonomia handiagoa dutela, 40 urterainokoa. Gainera, plataforma anitzeko komunikazio-sistemak erabiltzen dituzte, hala nola, WiFi, Bluetooth, NFC, Narrowband eta teknologia mugikorreko sareak. Horrela bermatzen da dispositiboa konektatuta dagoela edozein egoeratan. “Produktu bati teknologia berri bat txertatzen diozunean, kontuan hartu behar duzu ezin duela izan garestiegia, ez duela sortu behar komunikazio arazorik eta bere bateriak dezente iraun behar duela”, azaldu du Angel Garciak, DifferEngin enpresako kudeatzaileak, “guk komunikazio ubikuoa eskaintzen dugu, 30 kilometrotik gorako estaldurarekin, hau da, GSMrekin baino hiru aldiz gehiago, eta 40 urterainoko autonomia duten konponbideekin”.\nDifferEngin estrategiak konektagarritasun geruza hori aplikatzen du merkatuan produktuak dauzkaten bezeroentzat, lehiakideek eskaintzen ez duten balio erantsi bat eskaini ahal izateko. Enpresa sortu zenetik (2017aren erdialdean) proiektuak garatu dituzte industriarako, eraikuntzarako eta baita ere nekazaritza eta abeltzaintza sektorerako. Industrian, adibidez, sistema bat sortu zuten balantzak ekoizten dituen enpresa batentzat. Sentsoreak instalatu zituzten produktu bakoitza automatikoki kalibratzeko tokian bertan. “Bezero honek balantzak saltzen ditu mundu osoan, eta nola grabitatea aldatu egiten den, jomugan bertan kalibratu behar izaten dira, baina teknologia honekin ez da beharrezkoa” azaldu du DifferEngin enpresako fundatzaileak “gainera, arazoren bat badago, nahikoa da sakelakoa balantzara hurbiltzea zerbitzuak informazio tekniko osoa jaso dezan”.\nStartupak IoT teknologiak sartu ditu eraikuntza sektorean ere, zehazki, altzairuzko barretan. Sentsore horiek hobekuntza garrantzitsuak eskaintzen dituzte, bai produkzioan eta bai altzairuaren bizitza erabilgarrian, abisuak ematen dituztelako hormigoia gogortzen denean eta posible egiten dutelako altzairu horren inguruan eraikitako egituraren egoera ezagutzea. Gaur egun konpainiak proiektu bat du esku-artean, sentsoreak jartzeko butano bonbonetan eta horrela uneoro jakiteko zein den unitate bakoitzaren gas-maila.\nDifferEngin enpresa BIC-Ezkerraldean kokatuta dago, eta hainbat laguntza jaso ditu bere negozio-eredua garatzeko eta merkatura zabaltzeko. “Oso eskertuta gaude BIC-Ezkerraldea zentroko lantaldeak eman digun laguntzagatik, horri esker posible izan dugulako laguntzak eskuratzea garapen teknologikoko prozesuan zehar eta enpresaren kudeaketari buruzko aholkularitza jasotzea” azaldu du Angel Garciak.


Azken hogei urte hauetan zenbat zuhaitz hil ote dugu desbrozadora edo motosegaz? Milaka eta milaka. Herritarron ondarearen puska eder bat. Herrietan eta hirietan belazeei motz-motz eutsi behar horretan desbrozadora lanabes nagusi bilakatu da. Malgua da eta beste tresnak iritsi ezin diren bazterrak, zintarri-ertzak eta zuhaitz ipurdiak garbitzeko egokia da. Eta makina darabilenak ez daki zuhaitzen berri. Eta ez daki azala joz gero zauri latzak egiten direla. Eta zauri horiek izerdiaren gora-behera eragozten dutela. Eta buelta osoa zaurituz gero zuhaitza hil egingo dela. Makinistak ez daki.\nMakinistaren arduradun teknikoak eta hari kontratua egin dionak merezi dituzte bizkarrekoak. Zigor makilarekin danba eta zarta.\nArgazkikoa Orioko maspil edo basagurbe bat da, Sorbus torminalis. Herriko beste makina bat zuhaitz bezala zigortua. Alkateari eta lorazainari emango nieke nik. Hagintearen makila den alkate-zigorrarekin berarekin, adibidez.


Euriak ez du zapuztu San Andres eguna - Azkoitia - Maxixatzen.eus\nEuriak ez du zapuztu San Andres eguna\nMaxixatzen.eus 2019-11-30 15:25\nEguraldi kaskarra eginagatik, herritar ugari izan da eguerdi partean plazan. Herri kirol erakustaldia nahiz umeen marrazki lehiaketa egin dituzte. Beste hainbat ekitaldi izango dira datozen orduetan.\nEguraldi petrala egin du gaur eguerdi partean Azkoitian, baina horrek ez du zapustu festa. Hain zuzen ere, ehunka herritar atera da kalera San Andres egunez, bai txorizoa nahiz taloa dastatzera, bai ekitaldiez gozatzera.\nGoizean kalejira egin dute dultzaineroek, trikitilariek nahiz txistulariek, eta gainera, gaztetxoen artean hain entzutetsua den marrazki lehiaketa ere egin dute. 800 haurrek parte hartu dute Txuri Urdin elkarteak antolatzen duen 38. edizioan, eta sari banaketa ekitaldia eguerdian gauzatu dute plazan muntatuta dagoen agertokian.\n12:30ean, berriz, herri kirol jaialdia eskaini du hainbat kirolarik. Ikusmina piztu du erakustaldiak, dozenaka lagun izan baitira hura ikusten plazan.\nEkitaldi guztiak euritan egin dituzte, baina herritarrek festarako gogoz direla erakutsi dute. Gainera, eguraldi makurra eginagatik, asko eta asko izan dira kalera baserritar jantzia eta abarkak jantzita atera diren lagunak.\nArratsaldean segituko du festak. Betseak beste, Kontzejupe Pilota Sariaren finalak, Korrontzi eta Oinkari taldeen emanaldia eta San Andres Idi Dema Saria izango dira datozen orduetan.\n(Argazkiak: Maxixatzen eta Ibon Errazu)


Irati Goikoetxea Asurabarrena - Maria Jauregi Lasa - Oihanaren minak hezurmamitzen - Ahomentan - Berria.eus\n(Beasain, Gipuzkoa, 1984)\nHerriak ez du barkatuko (Elkar, 2021) argitaratu du Irati Goikoetxeak, Igartza saria jaso eta gero. Indarkeriaren biktima baten istorioa du hizpide, ez alferrik: matematikaria ikasketaz, irakaslea ogibidez, Nafarroako Gobernuko Bizikidetza arloan ari da lanean. Hori baino gehiago ere bada: «Kirolzalea, saskibaloi jokalari ohia eta gaztetxotatik mendizalea, mendiari oso lotua; naturarekin bat egiteko aukera ematen digulako».\n(Legorreta, Gipuzkoa, 1980)\nETAk Juan Mari Jauregi aita hil zion 2000ko uztailaren 29an, baina biktimaren etiketatik ihes egiten du Maria Jauregik; ez du gustuko: «Nik beti esaten dut biktima aita izan zela, ez ni». Horregatik, beste aldagai batzuk aipatzen ditu bere burua definitzean: «Ni Maria Jauregi naiz. Ingurumen Zientzietan lizentziaduna. Areto futboleko jokalari ohia. Realzalea. Lagunekin egotea asko gustatzen zait, bazkarietan-eta; gero eta gehiago, gainera».


Izarren sorrera izarrarteko espazioan - ZientziaEus\n2002/04/10 Orobengoa, Olatz - Elhuyar Zientziaren Komunikazioa\nNottingham unibertsitatean, izarrak izarrarteko lainoetan nola sortzen diren argitu nahian dabiltza. Horretarako, lainoetako kondizioak laborategian errepikatu eta izarrarteko hautsaren funtzioak argitu dituzte.\nIzarrarteko espazioan dauden lainoetan sortzen dira izarrak eta planetak. Bertan, ingurune-baldintzak nahiko ezatseginak dira. Presioa oso baxua da eta tenperatura ez da -263 ºC-tik igotzen. Lainorik dentsoenetan ere molekulak oso barreiatuta daude eta molekulen arteko erreakzioak oso gutxitan gertatzen dira. Zientzialariek uste dute molekulen arteko talkak gertatzekotan, bi molekularen artean gertatzen direla eta hiruk batera talka egitea ez dela oso probablea. Hala ere, gertatzen dira eta 10 atomo edo gehiagoko molekulak aurki daitezke lainoetan.\nLainoetako molekulen % 1 izarrarteko hautsa da eta, zientzialarien ustez, izarren sorreran zerikusi handia du. Hauts-partikulak zigarro-kearen partikulen tamainakoak dira gutxi gora behera, eta silikatoz edo karbonoz osatutako materialez daude eginak. Partikulen gainazala izotz-geruza batez inguratua dago, gehienbat ur-izotza edo karbono monoxido izoztua.\nIzar bat sortzen hasten denean, gasak izar berriaren nukleoan kolapsatzen hasten dira eta tenperatura igo egiten da. Une batean gasak hain bero egon daitezke, ezen nukleotik ihes egin dezaketen. Baina, berotasuna kanporantz irradiatuz gero, gas gehiago gehitu ahal da nukleoan eta izarra sortu.\nZientzialariak konturatu dira hautsaren izotz-geruza gas-gordailu ona dela eta izarren sorreran parte hartzen duten gas ugari bertatik datozela. Beraz, uste baino garrantzi handiagoa izan dezake hautsak izarren sorreran.


Zaporez beteriko kontzertua - Nessun dorma\nHasiera » musika kritika » Zaporez beteriko kontzertua\nFitxa: Musika Hamabostaldia. Budapest Festival Orchestra. Zuzendaria: Ivan Fischer. Bakarlaria: Dejan Lazic (pianoa). Egitaraua: Milhaud, Ravel, Satie eta Kodaly-ren lanak. Lekua: Kursaal Auditorioa. Data: abuztuaren 27a.\nZoritxarrez, Musika Hamabostaldiaren amaiera iritsi da. Baina amaiera zoriontsua eta ederra izan da. Horretarako, ikusmin handiena sortu duen orkestra bat izan dugu, Budapest Festival Orchestra hain zuzen ere, Ivan Fischer taldearen sortzaile eta zuzendariaren gidaritzapean. Gainera, egitarau guztiz erakargarria eskaini zen, eta irribarrea piztu zitzaigun, nahiz eta datorren urtera arte agur esan.\nBudapest Festival Orchestra oso talde sendoa, segurua eta taxuzkoa da, soinu apartekoa du, eta edozein programari segurtasun osoz ekin diezaioke.\nHori guztia ondo frogatuta geratu zen Kursaalen. Lehenik eta behin, ‘Idi bat teilatu gainean op. 58 ‘ Darius Milhaud-ena entzun genuen. Obra horretan, mila eragin entretenitzen dira, hala nola samba, rumba, konga, jazza, Chopini egindako keinuren bat eta, batez ere, itxuraz desordenatuta dauden baina kaos oso harmoniko batean elkartzen diren motiboen nahasketa xarmangarria. Nahasmen hori guztia maisuki interpretatu eta zuzendu zuen Ivan Fischer-ek, zeinak izaera markatua eman zion lanari, baina baita malgutasuna eta kantagarritasuna ere. Benetako gozamena.\nEntzuleen pianorako kontzertu gustukoenetako batekin jarraitu zuen saioak. Ravelen ‘Sol maiorreko kontzertua’ ere influentziaz beteriko jaia da, batez ere euskal folklorez eta jazzez. Pena izan zen Dejan Lazic bakarlariak ez zigula obra handi honen bertsiorik onena eskaini. Teknikoki exekuzio egokia eskaini zuen, ez zuen arazorik izan ikuspuntu horretatik. Baina, adierazkortasunaren aldetik, bizkortasunik gabeko interpretazioa egin zuen. Bere papera askotan desitxuratua geratu zen, eta obraren gailurra den bigarren mugimenduan bigunegia izan zen bere jotzeko era, mantsoegia agian, cantabile gutxikoa eta, azken batean, etsigarria.\nSaioak frantses kutsuarekin jarraitu zuen. Oraingoan Erik Satie-ren ‘Gymnopédie 1’ eta ‘Gnosienne 3’ piezekin, Debussy-k eta Poulenc-ek orkestratuta, hurrenez hurren. Miniatura horiek behar duten soinu-fintasunarekin interpretatu ziren.\nEta, azkenik, beren musika hungariarrari omenaldia egin zioten. Zoltan Kodaly-ren ‘Galantako dantzak’ Hungariako folkloreko dantzetan oinarritzen dira, inspirazioz beteak. Orkestrak obra hau bordatu egin zuen, bizitasun handiz interpretatu zuen eta kontzertu osoan bezala, soinu bikaina erakutsi zuen.\nZorionak Musika Hamabostaldiaren antolakuntzari benetako gozamen artistikoko egun hauengatik, eta datorren urtera arte.


Gimnasio eta kiroldegiak: Irudiak ez ezik, osasunak ere eskertzen du [2tik 1. orria] | Aldizkaria | EROSKI CONSUMER\nGimnasio eta kiroldegiak: Irudiak ez ezik, osasunak ere eskertzen du\nGorputzaren kultuak, batetik, eta osasunarekin zerikusia duen guztiak sortzen duen interesak, bestetik, erakarrita, kirola praktikatzea moda efimero huts baino zerbait baliotsuago bilakatu da\nHorrelaxe egiaztatzen du gimnasio pribatuek eta udal kiroldegiek udazkenero egiten dituzten matrikulazioen ugaltzeak. Jarduera fisiko bat praktikatzen hasteko, gastatu behar den dirua eta inbertitu behar den esfortzu fisikoa alferrikakoak izango ez direla bermatzeko, erabakiak hartu behar dira aurretiaz.\nBizi garen etxetik hurbileko edo gure lantokitik gertuko zentroa aukeratzea, irakasleen titulazioa kontuan izatea eta gure premia edo helburuei hertsien egokitzen zaien jarduera hautatzea (bizimodu sedentarioari saihets egitea, muskuluak garatzea, argaltzeko dieta jasan duen gorputza gihartu, gogortzea), poliki hausnartu beharreko kontuak dira. Tarifak ere eraginik izango du erabakian, nola ez, zentro pribatu eta publikoen arteko aldeak nabarmenak baitira, aurrenekoetan batetik besterako desmailak ere dezentekoa baita.\nAerobic: musikaren erritmoan, intentsitate garai eta apaleko mugimendu koreografikoak tartekatzen ditu. Koordinazioa eta erreflexuak hobetzeko jarduera hobezina.\nGym-jazz, Funky, aerodance...:aerobic-ean oinarritutako mugimenduak, hainbat musika-erritmori jarraituz.\nSpinning: aerobic eta txirrindularitzaren teknikak bizikleta estatikoari egokitzea. Intentsitate handiko ariketa kardiobaskular hau hobezina da zelulitisari aurre egiteko, sabela, gluteoak eta hankak indartuz.\nBody pump:ariketa kardiobaskular eta muskularrak tartekatzen dituen osoko entrenamendu-metodo pertsonalizatua. Oso denbora-epe txikian tonifikatu eta forma fisikoa hobetzen du. Ariketa aerobiko tradizionalak eta era guztietako kirol-materiala elkartzen ditu: step, gomak, halterak, sokak...\nBoxingaerobic: boxeoko hanka- eta beso-mugimendu xuabeak eta aerobikeko teknika tradizionala konbinatzen ditu. Bihotzaren gaitasuna eta muskuluen tonua garatzen ditu. Koordinazioa eta oreka hobetzeko paregabea.\nAcuaerobic edo uretako fitness: sakonera txikiko igerilekuan, ur azpitan egiten dira ariketa hauek. Suspergarri eta erlaxagarria, sendabide eta gorputzeko arazoen konpontzaile da. Bestelako ariketek baino tentsio gutxiago eragiten du juntura eta muskuluetan eta lesionatzeko arriskua txikiagoa da, uretan gorputzak karga gutxiago baitu.\nMuskulazioa: haltera eta bestelako aparailuekin aritzeak muskuluak indartzen ditu, horien bolumena handituz edo ingeradak zehaztuz, lortu nahi den helburuaren arabera.\nStretching edo luzatze-ariketa: muskulu, tendoi eta junturak suspertzeko egokia, bestelako ariketetan jarduteko berotze-ariketa gisakoa izan daiteke, lesiorik gerta ez dadin. Gorputz-tenkadura eta estresa baretu egiten du. Gorputzaren postura zuzena berriro eskuratzeko egokia.\nYoga: organismoko lau sistema nagusiak (nerbiosoa, arteriala, linfatikoa eta energetikoa) orekan mantentzen ditu. Kirolaren osagarri egokia da, indarra eta malgutasuna areagotu egiten dituelako. Takikardia, insomnioa, depresioaren sintomak eta antzeko arazo funtzionalak hobetu egiten ditu.\nAdinari dagozkion endakapen-prozesuak eta adimen-funtzioen galera mantsotu egiten ditu.\n30 urtetik aurrera sistema kardiobaskularraren ahalmena %25eraino zabal daitekeelarik, horren bitartez gorputzaren pisua kontrolpean mantendu eta muskuluen oxigeno-kontsumoa areagotu egin dezakegu.\nOdol-zirkulazioa hobetuz, arazo koronario, arterial eta kardiobaskularrak prebenitzen ditu.\nHipertentsioa, osteoporosia, diabetesa eta menstruazioaren aurreko tentsio-sindromea apaldu egiten du. - Kolesterol mesedegarriaren maila jasotzen duen bitartean, triglizeridoak murrizten laguntzen du.\nInmunologi sistema indartu eta hainbat minbizi-motaren (kolonekoa, besteak beste) agerpena prebenitzen du.\nGaruneko serotonina-maila (hormona) areagotzen duenez, horrek aldarte hobea eragiten du. Depresioaren, estresaren, antsietatearen eta neurosiaren kontrako eragin mesedegarriak ditu. Itxura fisikoaren hobekuntzak alderdi psikologikoan eragin handia izaten du, norbaitek gustuko irudia hartzen duenean segurtasun handiagoa sentitzen du eta trauma eta konplexuak bazterrean alboratzen dituelako.\nIngurune atseginean ariketa egiteak ematen duen gozamen- eta indar-sentsazioa arrunt mesedegarria da, berezko antidepresiboaren antzeko baita. Izan ere, gogo-desoreka eta desantolamenduak pairatzen dituzten pertsonengan lan fisikoak eragin terapeutikoa duela diote psikologoek.\nNork bere buruan duen konfiantza, autokontzientzia eta pentsatzeko argitasuna areagotzen du. Areago, memoria bera hobetzeko ona da kirol egitea.\nOheratu aurre-aurretik praktikatzen ez bada, bederen, ohiko ariketa fisikoak lo egitearen eraginkortasuna areagotu egiten du.\nGimnasiora joateak ere besteekiko harremanak hobetzen ditu: ikasle anitzeko eskolek kideekin harremanak izateko eta gureak bezalatsuko interesak dituzten pertsonak ezagutzeko aukera ezin hobea ematen du.\nKontzentratzeko gaitasuna hobetzen du. Aerobikeko eskolak dira horren lekuko zehatza: koreografiek eskatzen duten koordinazio-mailak, mugimendu-mota horiek praktikatzen dituenari, ikasi eta exekutatzen dituen bitartean, kontzentrazio-egoeran mantentzen agintzen dio.\nHurrengo orrira joan: Ahalik eta probetxu handiena ateratzeko oinarriak >>\n[1. orria] Irudiak ez ezik, osasunak ere eskertzen du\n[2. orria] Ahalik eta probetxu handiena ateratzeko oinarriak


GUREAN GAUR: "Zergatik erabaki?" mahai ingurua Gure Esku Dagoren eskutik\nErabakitzeko eskubidearen aldeko mugikemenduak ziklo berri bati ekin dio ekainean antolatuko duen giza kate erraldoiaren bidez. Ekimenak, Donostia, Bilbo eta Gasteiz lotuko ditu. Horrekin batera, eztabaida irekiak antolatu ditu, "Zergatik erabaki?" galderarekin batera. Bilbon, Garbiñe Aranburu, Emilio Olabarria, Adrian Zelaia, Igor Mera eta Jon Agirre bildu zituzten, Helena Francok gidaritza lanak egin zituela.\nGUREAN GAUR: Guggenheim Bilbao Museoan, Henri Michaux: beste aldea erakusketa izango da\nBisitariek maiatzaren 13ra bitartean disfrutatu ahal izango dute. Artistaren modus operandiaren muina azaleratzen da erakusketan: hark zientzia, musikologia eta etnografiarekiko zuen interesa nabari da.\nGUREAN GAUR: Neguko merkatuak dominu-efektua euskal futbolean\nEuropako futbol txapelketa nagusietan fitxaketak egiteko aukera amaitu da. Azken orduko mugimenduen artean, Euskal Herrian, Realak Hector Moreno atzelari mexikarra fitxatu du, Iñigo Martinezek utzitako hutsunea betetzeko asmoz. Eibarrek, bestalde, Bordeleko Girondinsen aritzen zen Jovanovic serbiarra batu du.\nASTEKO KRONIKA: langabezia jaitsiera eta pentsio igoeraren itzalpeko gordintasuna\nGaindegiak egindako datu bilketaren arabera, beheranzko joera du langabeziak Euskal Herrian. Zenbaitek, ordea, horren atzean dagoen prekarietatean jarri du arreta. Horri erreparatu diogu aste honetan. Baita pentsiodunek salatu duten desorekari ere: urte hasieran pentsioek %0,25eko igoera izan duten bitartean, KPI Kontsumo Prezioen Indizea %1,7 igo delako eta elektrizitatearen prezioak %10eko gorakada izan duelako.\nGUREAN GAUR: langabeziaren beherakadaren atzeko hari muturrak\nArazo ekonomiko larriena zein den galdetuta, herritar gehienek langabezia dela esan ohi dute. Hala ageri da Navarrometroan eta Soziometroan, adibidez. Ba azken datuek egiaztatu dute beherantz doala langabezia Euskal Herrian, baina horrek ez du esan nahi euskal enpleguaren eta ekonomiaren egoera lasaitzeko modukoak direnik. Titularrera eramandako datuaren atzean dagoen matazako hari muturrei tiraka, sindikatuetako ordezkarien, politikari ohien eta ekonomian aditu direnen iritziak bildu ditugu.\nInbestidurarako datarik ez, eta Kataluniako prozesua aurrera, bulego eta epaitegietan\nNazioartean babesa eskatu dute Oriol Junqueras Kataluniako presidenteorde kargugabetu eta parlamentari hautatuak, Jordi Sanchez ANCko presidente eta parlamentari hautatuak eta Jordi Cuixart Omniumeko presidenteak: Nazio Batuen Erakundearen atxiloketa arbitrarioen aurkako lantaldean. Bestalde, Pablo Llarena epaileak deklaratzera deitu ditu Artur Mas lehendakari ohia, Ana Gabriel CUPeko bozeramaile ohia, Marta Rovira ERCkoa, CUPeko Mireia Boya, PDeCat-eko Marta Pascal eta Independentziaren aldeko Udalen elkarteko Neus Joveras.\nEta gurean gaur, lau langile hil dira; bi Loiun eta bi Galdakaon. Autobus batek eta kamioi batek talka eginda, bien gidariak hil dira, goizean; eta arratsaldean, beste bi langile hil dira, ustez, atseden hartzen ari zirenean, lo geratu dira, eta berogailuaren gasek intoxikatuta hil dira.


EHZ eraberritua; deskubritze musikala oinarri — Gaztezulo\nEHZ eraberritua; deskubritze musikala oinarri\nEHZ eraberritua; deskubritze musikala oinarri https://www.gaztezulo.eus/albisteak/ehz-eraberritua-deskubritze-musikala-oinarri https://www.gaztezulo.eus/albisteak/ehz-eraberritua-deskubritze-musikala-oinarri/@@download/image/ehz00_1433242132.jpg\nHogeigarren urteurrenarekin batera, EHZ festibalaren arduradunek azken urteetako joeraren gaineko gogoeta sakona egin dute eta norabide berri bati ekitea erabaki: izen handien lehiatik atera eta publikoari talde berriak deskubritzeko aukera eman nahi diote.\nHogei urtetan asko aldatu da musika oinarri duten festibalen panorama. Instituzioen babes irmoa duten BBK Live, Kutxa Kultur edota Big Festival bezalako festibalek egiteko modu bat markatu dute, talde ospetsuen alde egin eta nazioarteko publikoarengan arreta jarrita. EHZk, ordea, gogoeta sakonaren ostean, bere norabidea beste alde baterantz eramatea erabaki du.\nEHZren programazioa bi ardatzetan oinarritu da orain arte: publikoa erakartzeko talde entzutetsuak eta deskubritze musikala. Aurtengo ekitalditik aurrera, baina, hori aldatzera doa: "Gaur egun, Euskal Herrian bertan, enpresa edota produktora handiek diruztatutako hiru festibal behintzat badira, musika taldeen baldintza ekonomikoak ere lehen baino altuagoak dira oro har, eta egoera horrek ondorio argi batera eraman gaitu: ez gara inguruan ditugun munstro handi horiekin izen handien lehian aritzeko gai", dio EHZko talde eragileko kide Ekhi Erremundegik.\nAlderdi ekonomikoaz gain, badago norabide berrirako beste arrazoi bat ere: "Ezin gara hedabide handiek maitarazi dizkiguten talde handi horiek programatzera mugatu. EHZren marka berri bat sortu nahi dugu, hain berria ere ez dena, azken urteetan jorratu izan dugulako: deskubritze musikalean oinarritutako festibala izan nahi dugu", argitu du. Beraz, EHZko lantaldeak publikoarentzat agian ezezagunak diren baina artistikoki zein politikoki erakargarriak izan daitezkeen taldeen aldeko apustua egingo du.\nNoski, musikaz haratago, gogoeta gunea indartzen segitzeko asmoa ere irmoa da. "Kapitalismoaren kontrako borrokak erdigunean eman nahi ditugu, beste herrialdeetako esperientziak Euskal Herrira ekarri eta hemen egiten dugunaz gogoeta piztuz", dio Erremundegik. Hala, Afrikako deskolonizazio prozesua, Grezia eta Kurdistango militanteen lekukotasunak eta, nola ez, borroka feminista izango dituzte hizpide, beste gai batzuen artean.\nHori guztia eta gehiago, iaz bezala, Lekorneko Garroa gazteluan eta inguruko paraje ezin ederragoan. Hori bai, aurreko urteetako espazio antolaketa egokitu egin dute, guneak espazio txikiagoan antolatuta: "Helburua gune goxoago bat sortzea da. Gaztelu azpiko pentzea handiegia zen, eta, beraz, gaztelu aitzinean kontzentratuko ditugu aurten gune ezberdinak", azaldu du. Publikoari eskaintza guztia leku bakarrean emanda, diziplina ezberdinen arteko gurutzaketak sortzea dute helburu; "bi kontzerturen artean dantza emanaldi bat edo antzerki bat ikusteko aukera izanen da".\nUrte guztian zehar\nFestibaleko hiru egunetan ez da ordea EHZko lantaldearen lana amaituko, eta urte guztian zehar ere festibalaren baloreak gizarteratzen jarraitzeko ekintzak antolatu nahi dituzte: "Aurten, EHrZ musika lehiaketa egin dugu Europako populu eta kultura minorizatuetako musika taldeei emanez parte hartzeko aukera. Eta EHZn izanen den eztabaidaguneari begira, EHZinemaldia ere martxan eman dugu Lapurdi, Behe Nafarroa eta Xiberoako xoko ezberdinetan, eztabaidagunean aipagai izanen diren gaiak ardatz hartuta, film emanaldi eta eztabaidak antolatuz", azaldu du Erremundegik. Horretaz gain, hogeigarren urteurrenaren karietara, sei film zuzendariri film labur bana egitea proposatu diete, eta lan horiek ekainaren 5ean izango dira ikusgai Baionako Atalante zinegelan.\nEra berean, EHZren mezua zabaltzeko publikoarekin zuzeneko harremana indartzen ere saiatu dira, sare sozialetan presentzia areagotuta, baina baita inguruko eragileek antolatzen dituzten ekitaldietan parte hartuta ere; horretarako Hartza maskota baliatu dute. Horiek horrela, euskararen ofizialtasunaren alde Korrikan lekukoa eraman zuen Hartzak, adibidez, eta heldu den ekainaren 20an, LGBT mugimenduak Biarritzen antolatu duen Harrotasunaren Martxan ere parte hartuko dute. "Karrikan presentzia lortzea da xedea, gure proiektua guziengana hel dadin", dio Erremundegik.\nUztailak 5, ostirala:\nUztailak 6, larunbata:\n11:30 Hip Hop Château\n16:30 Rouge Elea\n18:30 Martin May\n23:50 Joseba B. Lenoir Gang\nUztailak 7, igandea:\n15:00 Iron Skulls\n16:00 La Compagnie du\n22:55 Jim Jones &


Lupin 2 lapurrak lepo zuriko lapur bihurtzen zaitu | Androidea\nThief Lupin 2 Play Store-ra dator lapur bihurtzeko\nLapurra Lupin 2 da arrakasta handia izan zuen bideojoko baten segida Play Store-n, 22 herrialdetako salmentetan lehen postua bilakatu da eta 8 milioi deskarga lortu ditu.\nThief Lupin-en bigarren zatia lehen tituluarekin lortutako arrakasta handitzeko ilusio guztiekin dator. Lupin 2 lapurrak eramango gaitu kokapen ezagun ezagunen bidez guztiok lepoko zuri lapur baten larruan jartzeko.\n2 Azken nagusiak, bost pertsonaia eta askoz gehiago\n3 Antzeko jokoa: Wind-up Night 2\nLupin-en larruan jarriko gara, Chiyome eta lapurretaren beste maisu batzuk maila guztietako bost mundu osoren bidez sartzeko.\nAurrez aurre izango ditugun maila desberdinetan zehar banpiroen eta beste munstro mota batzuen aurka borrokatuko zara kokapen ospetsuetako artefaktuak kentzeko helburuarekin. Horien artean, Egiptoko piramideak edo Neuschwanstein gaztelua aurki ditzakegu (ezaguna da bere kokapenagatik eta arkitektura bereizgarriagatik).\nAzken nagusiak, bost pertsonaia eta askoz gehiago\nJokoak hainbat ezaugarri ditu, eduki guztiak dauden bezala gozatzera bultzatuko gaituztenak Aurrez aurre izango ditugun 13 azken buruzagi desberdinak beren gaitasun bereziak dituzten bost pertsonaien laguntzarekin.\nDesblokeatzeko 160 artefaktu eta 90 elementu eta botere eskuratu daitezke. Freemium Model nola ez, bestela.\nHorrek ez du esan nahi grafiko onak dituen jokoaz gozatu ahal izateko, batzuk pertsonaia entretenigarriak eta ondo diseinatuak eta musika aldi berean, nahiz eta batzuetan errepikakor samarra izan. Jokoaren mekanika nahiko erraza da, salto egitea edo mugitzea bezalako ekintza desberdinak burutzen ditugu hatza pantailatik askatuz gure lapur bitxia geldiarazteko.\nAntzeko jokoa: Wind-up Night 2\nDuela ez asko segidaren berri eman ahal izan genuen Haizearen gaua 2 horrek zerikusi handia du Thief Lupin 2-rekin, nahiz eta honetan zaldunei, printzesei eta herensugeei buruz gehiago da. Oso antzekoak diren lekuan jokabidean dago, alboko korritze batekin, oztopo desberdinak jartzen dizkiguna. Aurkituko ditugun etsairen bat jauzi edo jo noiz jo jakiteko trebeak izan beharko dugu.\nWind-Up Night 2, batez ere, izugarrizko ezaugarriengatik nabarmentzen da alderdi bisualari grafiko bikainekin eta dotore mugitzen den atzeko planoa, gure zaldun ausart eta zoriontsuari gertatuko zaion guztiari ikuspegi ona emango diona.\nJolas bat oso gomendagarria Freemium eredu bera jarraitzen duena, aplikazioko erosketak espero ditzakezu.\ngaratzailea: Robot Inbaditzailea\nArtikuluaren bide osoa: Androidea » Android jokoak » Thief Lupin 2 Play Store-ra dator lapur bihurtzeko\nInstalatu LG G3 gaia Xperia terminaletan\nSamsung-ek Samsung Galaxy Note 4-ren funtzio anitzeko funtzioak erakusten dituen bideoa argitaratzen du


Astelehenean jarriko dute martxan etxeko ospitalizazio zerbitzua - Debagoiena - Goiena.eus\nAstelehenean jarriko dute martxan etxeko ospitalizazio zerbitzua\nMiren Arregi 2008-05-29 18:45\nEtxeko ospitalizazio zerbitzua prest du Debagoieneko ospitaleak. Datorren astelehenean, ekainak 2, ipiniko dute martxan eta zerbitzuak gertu ditu beharrezko dituen giza baliabide eta baliabide materialak. 9 pertsonak osatuko dute zerbitzua, 3 medikuk, 5 erizainek eta administrazioko langile batek.\nEtxeko ospitalizazio zerbitzua, gaixoaren etxean bertan ematen den asistentzia da. Horretarako, ospitalean erabiltzen diren giza baliabide eta baliabide materialak erabiliko dituzte. Julio sandoval doktorea buru duela, 3 sendagilek, 5 erizainek eta administrari laguntzaile batek osatuko dute lan taldea.\nGurutzetako ospitalea aitzindari\nEtxeko ospitalizazio zerbitzua duela 25 urte ipini zuten martxan Bilboko Gurutzetako ospitalean. Ordutik, zerbitzuak eskaintzen dituen kalitatea eta bideragarritasuna medio, hainbat izan dira zerbitzua martxan ipintzearen aldeko apustua egin duten ospitaleak. Datorren ekainaren 2tik aurrera, Debagoieneko ospitaleak ere eskainiko du etxeko ospitalizazioa eta Debagoieneko zortzi herrietan eta Aramaion eskainiko du zerbitzua.\nEtxeko ospitalizazio zerbitzuak duen helburu nagusia, gaixoari ahalik eta traturik egokiena ematea da. Hain zuzen ere, zerbitzu horrek, ospitaleratzean hainbat abantaila eskaintzen ditu:\nospitalizazioak eragin ditzakeen kalte psikologikoak ekiditen ditu eta baita ospitalean hartu daitezkeen infekzioak ere.\nGaixoa ez da nahasten leku aldaketaren eraginez, gaixoa etxean atendituko delako.\nProfesionalen, gaixoen eta zaintzaileen arteko harremana estuagoa eta beroagoa da.\nZerbitzuaz baliatu ahalko diren gaixoak dira ospitalean ingresatu behar direnak baina arreta edo zainketa intentsiborik behar ez dutenak.\nEguneko 24 ordutan\nZerbitzua eguneko 24 ordutan eskainiko da. Goizez eta arratsaldez gaixoen etxeetara joango dira zerbitzua osatzen duten lan taldeko profesionalak eta gauez, SOS Deiakeko profesionalek izango dute gaixoak beharra izanez gero, hura artatzeko ardura. Horregatik, gauez joaten den sendagileak, gaixoaren historial klinikoa izan dezan, etxean beti utziko dute haren eboluzioa eta historiala erakusten duten informazio orriak.\nBestetik, Debagoieneko ospitaleko lanei dagokienez, ospitaleko zuzendari Jose Luis Angulok adierazi du, lanak martxa onean doazela eta 2010erako proiektua amaitua egongo dela aurreikusten dutela. Horrekin batera adierazi du, eraikina berritzeaz gainera, zerbitzu berriak ere eskainiko dituztela. Hasteko, urologia zerbitzua ezarriko dute oraingo urtean eta urrian, UVI mobila ere izango du ospitaleak.


Odolki-kroketak tomate-saltsarekin | Consumer\n1 ud de arroz- eta tipula-odolkia\n250 g de etxeko tomate-saltsa\nOdolki bat zabaldu luzeei, barrualdea desmimatu eta zartaginean pixka bat frijitu oliba-olio tanta batzuekin, kurruska-puntua hartu gabe. Xukatu, iragazgailutik koipea bereizteko. Gorde.\nBexamela egosten dugu, 5 minutuz irakiten hasi ondoren, eragiteari utzi gabe. Odolki xukatuaren frijitua gehitu, eta etengabe nahastu ore sendoa sortu arte. Berriro ere su motelean jartzen dugu orea, beti mugituz, 5 minutu gehiago eta sutatik ateratzen dugu, gurinez igurtzitako erretilu batean botatzen, hoztu dadin.\nPasta erabat hotza dagoenean, kroketak sortzen hasten gara (biribilak edo luzeak), eta ondoren irinarekin, arrautza irabiatuarekin eta ogi birrinduarekin birrintzen ditugu. Kroketak prestatu ondoren, frijitu olio berotan, eta utzi paper xurgatzailean, gehiegizko olioa askatzeko. Zerbitzatu etxeko tomate-saltsa eta bero pixka batekin.\nKaloriak 476 24%\nGantza 30g 43%\nAzukreak 8,7g 10%\nKaloria-ekarpen handia eta gantz kopuru handia dituen osagaien nahasketa dira kroketak. Gurina, esnea, arrautzak eta irina elikagai ugari dira (sodioa, burdina, kaltzioa, zinka, iodoa eta B3, B9, B12 eta K bitaminak), eta kaloriak ere ugari dituzte. Odolkiak, bestalde, burdina asko du, eta proteinak, kaltzioa, zuntza, potasioa, iodoa, zinka, magnesioa, fosforoa eta A, B3, B9 eta K bitaminak ditu. Errezeta zaporetsua da, noizean behin eta kantitate txikietan kontsumitu beharrekoa.


Euskara, ilargia sortu baino lehenago jaioa - Zientzia Kaiera\n‘Borne Before the Moone’ esamoldea euskara irudikatzeko erabili zuen XVII. mendean Edward Brerewood idazleak hizkuntzen jatorriari buruzko liburu batean. Aipu horrek Aritz Farwell Castillo ikertzailearen arreta bereganatu zuen. Erakargarria iruditu zitzaion euskarari buruz egiten zuen narrazioa. Bereziki haren antzinatasuna eta izaeraren berezitasuna deskribatzeko erabili zuen esamolde hori: “ilargia sortu baino lehenago jaioa”.\nHortik abiatuta, UPV/EHUko Gizarte eta Komunikazio Zientzien Fakultatean aurkeztu du ‘Borne Before the Moone: A Social and Political History of Basque at the Dawn of the Twentieth Century’ tesia. Bertan ondorioztatu du modernitaterako euskararen gaitasun eza iritzi zabala zela XX. mendearen hasieran. Izan ere, euskal gizartean euskara bizitza eredu berrietara heltzeko oztopoa zela zabalduta zegoen.\nIrudia: Edward Brerewood-ek 1614an idatzi zuen, “Enquiries touching the diversity of Languages” eta euskara ere aipatzen zuen lanean. ‘Borne Before the Moone’ esamoldea erabili zuen euskara irudikatzeko.\nMiguel de Unamuno izan zen iragan mendearen hastapenetan euskararen modernitaterako eta aurrerapenerako gaitasun ezaren ideia babestu zuen pertsonaiarik ezagunena. Bilbotar filosofoa ez zen bakarra gogoeta horren ildoan. Izan ere, gizarteko hainbat esparrutan —alderdi politikoetan, kultur eragileetan, intelektualen artean…— sakonduz gero, euskararekiko hausnarketa hori iritzi nagusia zen, hegemonikoa.\nHala, Aritz Farwellen ikerlanak azaldu nahi izan du XX. mendearen hastapenetan euskara nola hautematen zen: “Euskal gizartean iritzi zabala zen euskararen modernitaterako eta aurrerapenerako gaitasun eza: alderdi politiko eta intelektual progresistentzako —errepublikanoak, sozialistak, liberalak..— ideia eta bizitza eredu berriak zabaltzeko oztopoa zen. Gehienek esaten zuten euskara ez zela erabiltzen ari ideia modernoak, abstraktuak edo jazoak adierazteko. Alderdi edo intelektual kontserbadoreek ere —karlistek, abertzaleek, monarkikoek— pentsamendu bera zuten, horientzat ere euskara ideia eta bizitza eredu berriak zabaltzeko oztopo bat zen; azken finean, ideia ezmoralen aurkako babesa “.\nHorrez gain, ikerlariaren arabera, gizartearen gehiengoak iritzi hauek partekatzen zituzten euskararen inguruan: “besteak beste, iraganeko erlikia bat bezala ikusten zen, zabartua zegoena, desagertzeko mehatxua gainean zuena, gutxietsia, bizitza publikotik at, linguistikoki irla bat, euskal herritarren jatorrizko hizkuntza eta beheko klasearen hizkuntza”. Horiek guztiak, hala ere, Farwellen esanetan, pertzepzioak ziren, tesian zehar azaltzen den bezala, esate baterako, “euskara ez baitzegoen eremu publikotik erabat baztertua“.\nTesia egiteko 1900 eta 1910 urteen artean Euskal Herrian (batez ere Gipuzkoan eta Bizkaian publikatzen zirenak eduki ditu kontutan) argitaratzen ziren egunkarietako eta aldizkarietako milaka artikulu ikertu ditu Farwellek, baita hamaika panfleto, obra literario edo antzezlan ere. Eta horiek guztien analisia egin ondoren, gorago aipatutako modernitaterako eta aurrerapenerako gaitasun ezaren ideiarekin batera ondorio batzuk atera ditu: “Batetik, euskararen egoera kaskarrak antsietatea sortzen zien askori, desagertuz gero euskal berezitasunaren amaiera zekarrelako; bestetik, hizkuntzaren galeraren erantzukizuna euskaldunena beraiena zela esaten zen; hots, klase altuko euskal herritarrek euskara abandonatu zutela irizten zen, baserritarren edo klase baxuko lagunen artean mantentzen zen bitartean. Euskaldun izaeraren ikuskera idealizatu batek, modernitatearekin erlazionatzen zen ikuskerarekin borrokatzen zuen”.\nUPV/EHUko komunikazio bulegoa: Modernitaterako euskararen gaitasun eza iritzi zabala zen XX. mendearen hastapenetan.\nArgitalpen-data: 2016/03/21 · Atala: Dibulgazioa, EHUko ikerketa\nUxune Martinez Karmele Artetxe 1976. urtean jaio zen Zamudion. Historia ikasi zuen arkeologian aritu nahi zuelako. Behin ikasketak bukatuta arkeologiarantz […]


IRUNBERRIKO ARROILA, NAFARROA – BIXITALEKUAK\nIrunberriko arroila, izenak dioen bezala, Irunberri udalerriaren alboan kokaturik dagoen arroila da, Iruñatik 35 kilometrotara. Arroila motza izan arren (1km luze eta 150-400 metro arteko altuera), oso interesgarria den haitzebakia da, Irati ibaiak bertako denbora luzez kareharria higatu ondoren eratu duena.\nAitortu beharra dugu orain dugun zortea ez zutela garai batean izan; garai batean, XX. mendera arte (Zangotza eta Iruñea lotzen zituen trenbidea eraiki zuten arte), ezinezkoa zen hara iristea. Gaur egungo bidea, antzinako trenbide horri esker dugu. Ezingo duzu aukera hau galdu ezta?


Murgiltze ereduak ez du bermatzen frantsesa ikastea, Blanquer ministroarentzat | Gizartea | Berria\nZalantzan ezarri ditu hezkuntza eredu horren bertute pedagogikoak, eta baieztatu du frantsesa baztertzera bultzatzen duela\nJean-Michel Blanquer, Frantziako Hezkuntza ministroa. LUDOVIC MARIN / EFE Tamaina handiagoan ikusi\nHizkuntza gutxituak murgiltze sisteman irakastearen kontra mintzatu da beste behin Frantziako Gobernua. Jacqueline Gourault ministroaren adierazpen polemikoen ondotik, Jean-Michel Blanquer Frantziako Hezkuntza ministroaren txanda izan zen atzo: murgiltze sisteman oinarritutako irakaskuntzaren bertute pedagokikoak zalantzan ezarri zituen, eta frantsesa ongi ez ikasteko «arriskua» dagoela nabarmendu zuen.\nEskolaren erreforma legea bozkatu zuen atzo Frantziako Senatuak, eta bertan sortu zen hizkuntza gutxituen irakaskuntzaren inguruko eztabaida. Hezkuntza ministroa beldur da murgiltze sisteman ari diren ikasleek —Ipar Euskal Herriko ikastoletan, kasurako— euren hizkuntza gutxitua bakarrik erabiliko ote duten, eta frantsesa alde batera utzi. «Ikuspegi pedagogikotik, asko dago eztabaidatzeko. Izan ere, ezagutza aldetik ezin da esan ona denik ikasleak bultzatzea frantses hizkuntza ez ezagutzera eramango lituzkeen egoera batera», adierazi zuen, senatarien aitzinean. Hain zuzen ere, ministroaren iritziz, murgiltze ereduaren benetako funtsa aztertu behar da plan pedagogikoan.\nMinistroaren hitzak ez dituzte batere ongi hartu hizkuntza gutxituen irakaskuntza bermatzen ari diren zentroetan. Hain zuzen ere, Stephanie Stoll Bretainiako Diwan eskoletako lehendakariak gogor erantzun dio ministroari: «Ez da posible halakorik esatea. Hark oso ondo daki murgiltze sistemak ez dakarrela elebakartasuna, baizik eta elebitasuna bermatzeko eredu bat dela. Informatua dago. Ezin dut sinetsi halakorik erratea».\nSeaska ere arazo handiak topatzen ari da Macronen gobernuarekin. Hain zuzen ere, martxan den ikasturterako 25 irakasle lanpostu eskatu zituzten ikastolek, eta Parisek bost lanpostu eta erdi besterik ez zion onartu.\nJoan den ostiralean, Euskal Herrian izan zen Emmanuel Macron Frantziako presidentea, heldu den agorrilean Miarritzen iraganen den G7koen gailurra prestatzeko, eta euskarazko irakaskuntza ere aipagai izan zuen. Deigarria da Blanquerren hitzekiko kontraerrana. Kazetariei erantzunez, euskara «hobeki laguntzea» nahi duela adierazi zuen, besteak beste. Bestalde, azken hilabeteetan euskarazko irakaskuntzarekin sortutako kezkei buruz galdetuta, iragarri zuen aurki kontrol jarraikia euskaraz egin ahal izatea izenpetuko dutela baxoari dagokionez. Ez zen mintzatu sare publikoan murgiltze eredua sartzearen alde , baina ez zuen egokitzat jo «eraginkorrak» diren dispositiboak kentzea, murgiltzearen esperimentazioari erreferentzia argia eginez .


Bidegorria eraikitzeko egindako "promesak" betetzeko eskatu du Balaztak : Bidasoko Hitza\nBidegorria eraikitzeko egindako "promesak" betetzeko eskatu du Balaztak\nMendelu auzoa "birgaitzeko" eta txirrindularien "zIrkulazio segurua" bermatzeko galdegin die elkarteak Irungo eta Hondarribiko udalei, Aldundiari eta Eusko Jaurlaritzari.\nMendelu auzoak pairatutako arazoak bizikleta martxa batean salatu dituzte.\nBalazta Bidasoko Bizikletaren aldeko elkarteak plazaratu du joan den igandean Artiako Lagunak-ekin eta Mendelu Auzo Elkarteakin batera antolatutako martxa aldarrikatzailearen balorazioa. Bertan, “auzoa birgaitzeko” eta txirrindularien “zirkulazio segurua” bermatzeko egindako “promesak” bete ditzatela exijitu die Irungo eta Hondarribiko udalei, Gipuzkoako Foru Aldundiari eta Eusko Jaurlaritzari. Are gehiago, elkartearen arabera, “proiektu bat baino gehiago” diseinatu dute auzorako “milaka euro xahutuz”.\nHilaren 6ko martxa aldarrikatzaileak Irungo, Hondarribiko eta Hendaiako 300 bat txirrindulari bildu zituen Mendelu auzoan. Zutabe bana atera ziren Irungo San Juan plazatik eta Hondarribiko Zumarditik Mendelun topo egiteko helburuarekin. “Uda hurbil da, eta milaka lagun joango dira egunero Hondarribira Irundik, eta alderantziz”, gaineratu dute Balaztako kideek, “horietako askok bizikletaz egingo dute, trafiko handiko errepide batetik auzo hau zeharkatu behar izango dute, eta arriskuan jarriko dute haien osotasun fisikoa”.\nErlazionatutako edukia[Erreportajea] Etsipenaren gainetik auzo bat gehiago izan nahi du MendelukBizikleta martxa, «modu seguruan eta eraginkorrean mugitzea ahalbidetuko duen konponbidea eskatzeko»


Haur eta gazteentzako bizi kalitatea – Confederación Don Bosco\nPrograma honekaisialdirako eta hezkuntzarakohainbat ekintzetarako sarbidea sustatu nahi du.\nDesberdintasunarekiko errespetua, tolerantzia eta bakearen kulturabezalako balio sozialak sustatzen dituzte. Hezkuntza porrotari eta eskola absentismoari arreta ematea, gainerako gizarte eragileekin (familia, eskola, administrazioa) lankidetzan aritzea da programa honen ekintza enblematikoetako bat. Haurrekin eta gazteekin egiten diren jarduerak dira, besteak beste: udalekuak eta koloniak, eguneko zentroak eta zentro irekiak, ikastetxearen laguntza, jarduera artistiko-sortzaileak, familiaren jarraipena, festak, jaialdiak, sormen tailerrak, ludoteka eta klubak, kirol jarduerak, etab.\nOnuradunak 6 eta 13 urte bitarteko gazteakdira, gehienak gizarte bazterketa arriskuan daudenak eta kontratatutako pertsonek lagundutako boluntarioen lanari esker gauzatzen da.


Lea-Artibai eta Mutrikuko HitzaBerriatua Archives - Lea-Artibai eta Mutrikuko Hitza\nBerriatuarrek berriatuarrentzat antolatutako jaia beste behin ospatuko dute zapatuan, Erroak Loran jaialdia. Herritarren parte hartzean oinarritzen den jaia da eta aurten ere horrela izango da. Ekitaldi nagusia eta herritar gehien batuko dituena zapatuko bazkari herrikoia den...\nIkuskizun bikaina eskaini dute Xisterako pilotariek Madrilgo (Espainia) La Elipa pilotalekuan. Goiz eta arratsalde jardun zuten, zapatuan , jokoan. Madrilen “gustora” egon zirela jakitera eman dute pilotariek. Guztira 26 pilotari egon dira asteburuan La Elipan...\nNork: Asier Alkorta\t- Aza 19, 2018\nZapatuan Mendibarren frontoia bete-bete egin zela esan dute Berritxu Zesta Eskolako kideek. Eta ez zen gutxiagorako ere, izan ere, 17:00etan hasita, 32. Desanexio Txapelketako (VIII. Luis Bilbao Memoriala) finalak jokatu ziren. Elite mailako partidua...\nBerriatuko EH Bilduk baieztatu duenez, EH Bilduren udaleko hautagaiak hautatzeko prozesua amaituta, Jon Arriola Espilla izango da EH Bilduren Berriatuko alkategaia. Arriola bigarrengoz aurkeztuko da alkate kargurako. Nabarmendu duenez, programa herritar bat sortzeko garaia ailegatu da....Read More\n1 2 3 … 162 Hurrengoa »


Lehen garaipenaren bila - Oñati - Goiena.eus\nEneko Azurmendi 2016-11-25 10:27\nEmaitzek lagundu ez arren, baikor dira oñatiarrak.\nEmakumezkoen Euskadiko Senior Mailako azkenengo postuan dago Iturritxo Taberna Aloña Mendi, partidurik irabazi gabe; hala ere, azken partiduetan gorakada nabarmena erakutsi dute jokoan eta sinetsita daude egoerari buelta emango diotela.\nEz zuen denboraldi hasiera samurra eduki Iturritxo Taberna Aloña Mendik. "Urrian hasi genuen denboraldia eta iraila erdi inguruan, jokatzeko moduan zeuden bederatzi jokalari geunden taldean. Gainera, entrenatzailerik ere ez genuen", adierazi du orain entrenatzailea den Ixone Lizarrak. Izan ere, berak ere ez zeukan garbi zer egin. "Hasieran, lesionatuta egon arren, sendatutakoan jokalari moduan aritzea zen nire asmoa. Hala ere, entrenatzailerik ez zegoela ikustean, ardura hori nire gain hartzea erabaki nuen", adierazi du Lizarrak.\nEsan moduan, egoera ez zen erraza. "Aurre-denboraldia ez genuen behar bezala egin, berandu ibili ginen. Hala ere, taldea ateratzeko moduan geunden eta aurrera egitea erabaki genuen", azpimarratu du Lizarrak.\nHasieran, lehiatu ezinik\nBaja garrantzitsuak izan ditu taldeak. Iaz maila onean aritu ziren zenbait jokalari atzerrian daude eta beste batzuk, berriz, lesionatuta. Horrez gain, talde berria da, jende gazte askorekin. "Taldea egin gabe zegoen hasieran, asko kostatzen zitzaigun ondo jokatzea. Lehenengo partiduetan lehiatu ere ez genuen egiten, egoera ez zen erraza", zehaztu du entrenatzaileak.\nEntrenamenduetan, jende gutxi\nGaur egun, 14 jokalarik osatzen dute taldea. Horietako asko, ordea, kanpoan ari dira ikasten eta egubakoitzetako entrenamenduetan bakarrik entrenatzen dute. "Astean zehar jubenilekin entrenatu behar izaten dugu, jokalari gutxi daude eta. Astean entrenamendu bakarra –egubakoitzekoa– egiten du talde guztiak elkarrekin eta horrek ere, eragin handia du", zehaztu du entrenatzaileak.\nEgoera zailean badaude ere, azken partiduetan beste itxura bat ematen ari dira eta pixkanaka hoberantz egiten hasi da taldea. Partidurik irabazi gabe segitzen duten arren, joko aldetik asko hobetu dute oñatiarrek. "Orain, behintzat, taldeak partiduak lehiatu egiten ditu eta itxura ona ematen ari gara azken partiduetan, nahiz eta emaitzek ez diguten laguntzen", dio Lizarrak, baikor.\nJokalariak zein entrenatzailea, konbentzituta daude egoerari buelta emango diotela. "Azken partiduetan hartu dugun dinamika honetan segitzen badugu, ziur nago emaitzak etorriko direla. Lehiatzeko moduko taldea daukagu eta konfiantzaz beteta gaude", dio Lizarrak.\nAldaketarako bidean, Aiala Z.K.E. taldea hartuko dute etxean oñatiarrek, bihar, zapatua, Zubikoa kiroldegian, 17:30ean.


2022tik aurrera IBI-a ordaintzeko dirulaguntzak proposatu ditu EH Bilduk\n2022ko tasa eta zerga proposamenen artean, datorren urtetik aurrera IBIa ordaintzeko dirulaguntza ildo bat martxan jartzea mahaigaineratu du EH Bilduk. Egoera zaurgarrienean dauden norbanako eta familia eibartarrak zerga honen ordainketan laguntzea izango luke helburu.\n| 2021-09-09 12:17:00\nCovidaren osasun pandemiak krisi ekonomikoa ekarri du lotuta. Hainbat sektore ekonomiko suertatu dira kaltetuak baina baita hainbat eta hainbat eibartar ere. Gainera, aspaldi dabil EH Bildu dirusarreren arabera ordaintzen diren zergak eskatzen. Justizia soziala bakoitzak bere dirusarreren araberako zergak ordaintzea izango litzateke. Ez da justua IBIa unibertsala izatea, edozein izanda ere etxebizitza horrek dituen dirusarrerak. Baina zergak arautzen dituzten legeetan aldaketa sakonak eman beharko lirateke hori ahalbideratzeko eta oraindik urrun gaude horretatik.\nGauzak horrela, datorren urterako tasa eta zerga debatean, etxebizitzaren gaineko zerga, IBIa ordaindu ahal izateko dirulaguntza ildoa martxan jartzea planteatu du 2022ko aurrekontuetatik aurrera. Laster hasiko da PSEren udal gobernua 2022ko aurrekontuaren zirriborroa zehazten eta dirulaguntza ildo berri hau bertan jasota egotea eskatu du EH Bilduk.\nBadaude dirulaguntza hauek martxan jarri dituzten udal batzuk. Eibarren Pasaiaren adibidea jarri dugu mahai gainean. Bertan, 2009an jarri zituzten martxan IBIa ordaintzen laguntzeko dirulaguntza hauek.\nEtxebizitza hutsen gaineko IBIaren errekargua mantentzea\nGainera, etxebizitza hutsen gaineko IBIaren errekargua mantentzea planteatu dugu, Etxebizitza legean jasota dagoen etxebizitza kanona modu efektiboan bildu arte.\nHainbat gauza daude aklaratzeke kanon horri buruz eta PSEk ez du inolako argibiderik eman. Jaurlaritzak markatutako kanona adibidez, 2 urtez jarraian hutsik dauden etxebizitzek ordaindu beharko dute, ordu arte IBIaren errekargua indarrean jarrai dezala planteatu du EH Bilduk.


Kemal Atatürk - Wikipedia, entziklopedia askea.\nKemal Atatürk, jaiotza izenaz Mustafa (Tesalonika, gaurko Grezia, 1881 – Istanbul, 1938ko azaroaren 10), turkiar militar, politikaria eta, 1923-1938 bitartean, Turkiako lehen presidentea izan zen. Turkia modernoaren aitatzat eta hainbat erreformaren bultzatzailetzat hartzen dute.\n1. Turkiako Presidentea\n1923ko urriaren 29a - 1938ko azaroaren 10a - İsmet İnönü →\nTurkiako Ministroen Kontseilu Exekutiboko Presidentea\n1920ko maiatzaren 3a - 1921eko urtarrilaren 24a\n← first (en) - Fevzi Çakmak (en) →\nTurkiako Biltzar Nazional Nagusiaren kidea\nOtomandar Inperioa (1881 - 1922ko azaroa)\nTurkia (1922ko azaroa -\nDolmabahçe Palace (en) , 1938ko azaroaren 10a (56/57 urte)\nEthnography Museum of Ankara (en)\nLatife Uşaki (en) (1923ko urtarrilaren 29a - 1925eko abuztuaren 5a)\nÜlkü Adatepe (en)\nAbdurrahim Tuncak (en)\nAfet İnan (en)\nZehra Aylin (en)\nRukiye Erkin (en)\nNebile İrdelp (en)\nSığırtmaç Mustafa (en)\nOttoman Military College (en) 1905eko urtarrilaren 11)\nMonastir Military High School (en)\nTurkish Military Academy (en)\n(1899ko martxoaren 13a - 1902)\npolitikaria, ofizierra, estatu-politikaria, idazlea eta iraultzailea\nMedal of Independence (1923ko azaroaren 21a)\nLiakat domina (1915eko irailaren 1a)\nGallipoli Star (1918ko maiatzaren 11)\nImtiyaz Medal (1915eko apirilaren 30a)\nBronze Military Merit Medal (1916ko uztailaren 27a)\nSilver Military Merit Medal (1917ko irailaren 9a)\n1st class, Order of the Medjidie (1917ko abenduaren 16a)\n2nd class, Order of the Medjidie (1916ko abenduaren 12a)\n5th class, Order of the Medjidie (1906ko abenduaren 25a)\nCommittee of Union and Progress (en)\nTurkish Land Forces (en)\n31 March Incident (en)\nCaucasus campaign (en)\nTurkiako Independentzia Gerra\nHerriaren Alderdi Errepublikanoa\n1.1 Atatürken erreformak\nMustafa Kemal 19. dibisioiaren buru, 1915.\nIstanbulgo gerra akademian egin zituen ikasketak. 1904an atxilotu zuten, ofizial antiabsolutisten eta antiklerikalen ezkutuko elkarte bateko kide izateagatik. Balkanetako Gerran parte hartu zuen eta gero, Lehen Mundu Gerran: Otomandar Inperioko gudarostearen buru izan zen Armenian eta Sirian. Dardaneloetako defentsan nabarmendu zen, Gallipoliko guduan.\nTurkia galtzaile atera ondoren, ez zuen Sevresko ituna onartu. Mehmed VI.a sultanak ingelesen alde zeraman politikari aurre egin zion. Ankarako Batzar Nagusiak lehendakari izendatuta, eta gudarostea bere alde zuela, 1922an sultana kargua uztera behartu zuen eta errepublika indarrean jarri zuen.\nErrepublikako lehendakari hautatu zuten 1923ko urriaren 29an. Harez geroztik, Turkiako estatuaren erreforma soziopolitikoa abiarazi zuen: lurraldeko mugak zehaztu zituen eta Irak aske utzi zuen; kurduak eta armeniarrak gogor zapaldu zituen; estatuaren erlijio neutraltasuna aldarrikatu zuen, Korana irakasten zuten eskolak eta erlijio epaitegiak itxi zituen; sartaldeko zuzenbide zibila, egutegi gregoriotarra, pisu eta neurri sistema hamartarra eta latin alfabetoa erabilarazi zituen; azkenik, Europako motako jantziez janztera behartu zituen biztanleak.\nLehendakari zela, diktadore baten ahalmenak bereganatu zituen; 1926an heriotza zigorra ezarri zien oposizioko buruzagiei eta Cumhuriyet Halk Partisi ("Herriaren Alderdi Errepublikarra") alderdi politiko bakarreko erregimena finkatu zuen. Haren agintaldian, industriak eta bide azpiegiturek aurreramendu handia izan zuten.\nFez kapela tradizionala jantzi desegokitzat jo eta gizonen ohituretatik desagerrarazteari ekin zion. Emakumeen jantziei zegokienez, halaber, beloa kentzen ahalegindu zen. Emakumeen eskubideen aldeko beste hainbat erreforma abiatu zituen: besteak beste, botoa ematekoa.\nIslamaren inguruan, errepublika laikoa izateko bidean ipini zuen, baina meskitak kontrolpean mantendu eta dervishen kofradiak desegin. Alkoholaren debekua malgutu zuen.\nDeiturak erabiltzera behartu zituen herritarrak (ordu arte, turkiarrek izena eta lanbidea zein izengoitia soilik erabiltzen zituzten). Horrela sortu zen harena: Atatürk (ata = "aita", türk = "turkiar"; Kemal, hau da, "perfektua", goitizena da).\nHizkuntzaren alorrean, lan handia egin zuen. Tartean, turkiera idazteko, latin alfabetoak arabiar idazkera ordezkatu zuen 1928an. Era berean, turkieran persieratik eta arabieratik jatorrizko ziren hitzak turkiar jatorrizko hitzekin ordezkatu zituen. Beste hizkuntza guztiak (kurduera, adibidez) guztiz baztertuta geratu ziren.\nHorrez gain, trenbidearen sarea garatzea bultzatu zuen.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/10/03 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n(Ingelesez) Atatürk-en inguruko webgunea\nAzken aldaketa 12 otsaila 2022(e)an, 18:27(e)tan\nOrriaren azken aldaketa: 12 otsaila 2022, 18:27.


Tolosa haurrekin | Top esperientziak | Turismoa Euskadi - Turismoa Euskadin\nFamiliarteko plan bat Tolosa ezagutzeko. Topic Museoa (Tolosaldeko Nazioarteko Txotxongilo Zentroa), txotxongiloek bizia lortzen duten leku magikoa, bisitatuko duzue. Tolosako Alde Zaharrean dago, Justizia Jauregi zaharrean, eta aitzakia ezin hobea da haurrak erakartzeko, eta, gainera, Alde Zaharreko oinezkoentzako kaleetan barrena paseatzeko.\nPlan horretan, gainera, txokolatea egiteko sekretuak ezagutu ahal izango dituzue haurrentzako tailer batean, Rafa Gorrotxategi maisuaren eskutik.\nTopic Museora bisitatzea proposatzen dizuegu. Museoa Tolosako hirigunearen erdi-erdian dago. Txotxongiloekin aritzen den Europako zentro integral bakarra da; bertan mundu osoko txotxongiloak ezagutuko dituzu eta asko ikasiko duzu milaka urteko arte honi buruz. Haurrak eta helduak fantasiazko munduan murgilduko zarete. Jarraitu emozioari eta jabetu honetaz: txotxongiloa mugitzen duenaren emozioak eta begiratzen duenaren emozioak ematen diote bizia txotxongiloari.\nMuseora bisita egin ondoren, ibilbide bat egin dezakezue Tolosako Alde Zaharrean barrena. Bisitariak Tolosako Alde Zaharrean dauden eraikin eta monumentuez gozatu ahal izango du. Santa Maria Parrokiatik hasita, Aranburu jauregia, parke arkeologikoa, errota zaharra, Udaletxea, Zerkausia, Gaztelako Atea eta Tolosako beste txoko deigarri asko bisitatuko ditugu. Leku kutun honetako historia eta kultura ezagutzeko modurik hoberena da.\nBazkaldu ondoren, hatzak miazkatzeko plan bat proposatzen dizuegu: Tailer gozo bat Rafa Gorrotxategirekin bere lantegian. Lantegia Usabal industrialdean dago (gutxienez 6 pertsonaz osatutako taldeentzat). Rafa Gorrotxategi Gorrotxategi familiaren hirugarren belaunaldiko gozogilea da. Haurtzarotik bizi izan da labeen eta pastel-mahuken artean. Erronka berri honekin kalitatearen eta berrikuntzaren alorrean jauzi bat aurrera egin du.\nHarrituta utziko gaitu artisau-gozogintza goi-mailako gastronomiara eramateko erabiltzen dituen produktu berriekin eta uztartze berriekin. Urte asko daramatza guztioi erakusten goi-mailako txokolategintzak ez daukala misteriorik berarentzat, eta orain erakutsiko digu goi-mailako gozogintzak ere ez daukala.\nBisita gidatuak Tolosako Alde Zaharrera Tolosaldeko Turismo bulegoa / 943 697 413, tour@tolosaldea.eus, www.tolosaldea.eus\nTailer gozoa Rafa Gorrotxategirekin: Rafa Gorrotxategi / 943 890 306 / info@rafagorrotxategi.eus / www.rafagorrotxategi.eus\nTolosaldeko turismo bulegoa/ Plaza Sta Maria, 1 / 943 697 413 / tour@tolosaldea.eus\n· Tolosako erdigunea aparkaldi mugatuko gunea da, lurrazpiko aparkalekuak izan ezik. Doako aparkalekuak daude erdigunetik 10 minutura oinez.\n· Larunbat goizetan Tolosako asteko azoka egiten da hiru lekutan eta jende asko samar biltzen da.


Bertsolari(tz)aren jokoa eta jolasa - Jakin.eus\nBertsolari(tz)aren jokoa eta jolasa\nSarrionandiak Lapur banden etika ala politika saiakeran argi adierazten du nola bera haurra zen garaian ia anakronismoa zen bertsolaritza. Nola ez zuen bertsolaritzaren alde apustu egingo, handik berrogeita hamar urtera bizirik egongo ote zen galdetu izan baliote. Pentsatzekoa da apustu hura batek baino gehiagok galduko zukeela.\nAlta, bizirik dago bertsolaritza. Oraintxe bertan, bizi-indar erakustaldi bete-betean, gainera. Hasi da Euskal Herriko Bertsolari Txapelketa Nagusia, andere-jaun-eta-bestelakook. Irailaren 23an abiatu zen Baigorrin, eta abenduaren 17an amaituko da BECen, Segura, Leitza, Zalla, Zumaia, Tolosa, Bastida, Irun, Maule-Lextarre, Durango, Amurrio, Donibane Lohizune eta Iruñetik igaro ondotik. Txapelketa. Bere irudi, bere sintonia, bere irrati-telebistetako tarte, bere final eta bere kiniela.\nEta esango dugu txapelketa ilusio bat dela, bertsolaritza ez dela BEC, finalaren biharamunean Barakaldon saio berbera antolatuz gero ez liratekeela ehun pertsona bilduko. Eta egia da, beharbada. Esango dugu txapelketaren eragina handiegia dela, bertsolaritza denaren eta ez denaren irudia definitzeko gehiegizko gaitasuna duela gauza onerako. Txapelketan sartzen ez den bertsolari eta bertsolaritza mota asko dagoela. Eta egia da.\nBertsolaritza vs Txapelketa dikotomia, ordea, dikotomia guztien gisara, eraikuntza bat da, bertsolaritza bera eraikuntza bat den bezala. Eta hain justu, guk hala pentsatu nahi izan ala ez, bertsolaritza bera, praktika kultural eta sozial gisa, ezin da ulertu txapelketarik –edo bederen lehiarik– gabe. Denis Laborde ikerlariaren arabera, XIX. mendean eman zitzaion bertsolaritzari kultur estatusa. Ordura arte paisaiaren parte zen praktika, garai hartan igo zen oholtzara; frontoitik antzokira sartu. Gaur egun ezagutzen dugun bertsolaritzaren antza orduantxe hartu omen zuen bertsolaritzak. 1850etik 1935era doan tartean Anton Abbadiak sorturiko Lore Jokoetako bertso-sariketen bidez, arian-arian, bat-bateko bertsolaritza antzemana eta izendatua izan zen, ikuskizun bilakatua, ebaluagarri egina. Eta lehiak berak eraman zuen bat-bateko bertso saioa modu jakin batean egituratzera, antzezpen antolamendu bat finkatuz. Ordukoa da, esaterako, puntu-erantzuna. Gaur egun plazako edozein saiotako ariketa ia saihestezina dena, 1880ko irailaren 26an sortu omen zen, zehazki, Donostiako Printzipal antzokian. Goizeko 11etarako lehiarako kantuan ziren sei bertsolari, tartean Pello Errota eta Udarregi. Saioan zehar azkar nabaritu zen bi horien artekoa zela norgehiagoka. Bertsoaldiak bata bestearen atzetik kateatu arren, ez omen zegoen modurik inor garaile jotzeko. Berdinketa hura hauste aldera, epaimahaiak ariketa bat proposatu zien bi bertsolariei: epaile bakoitzak bertsoaren lehen puntua jarriko zien bi bertsolariei, horiek hurrengo hiru puntuak atoan bota zitzaten. Pello Errota eta Udarregik erronka onartu, eta ezarian, bertso-sariketetako eskaletan sartu zen geroztik izerdi franko isurarazi duen ariketa.\nGaur egungo bertsolaritza ezin da ulertu, mugimendu gisa ere, Espainiako Gerra baino lehenagoko bi txapelketak (1935-1936) ez eta Euskaltzaindiak antolatutako txapelketak (1960-1982) aintzat hartu gabe. Ezin da azaldu gaur egungo bertsolaritza euskal gizartearen zati batek bertsolaritzari egotzi dion (eta bertso-mugimenduak bere gain hartu duen) funtzio sozial eta sinbolikoa kontuan hartu gabe. Txapelketa Nagusiko txapelak garaikur izatetik haratagoko esanahi hori ere baduela ulertu gabe.\nEzin da azaldu nola bilakatu den gaur egungo bertsolaritza gaur egungo bertsolaritza, besteak beste, Basarriren, Amurizaren, Egañaren edo Lujanbioren ekarpenik gabe. Eta ekarpen horiek ekarpen bilakatu dira, hein handi batean, txapelketak bere karga sinboliko osoz zilegiztatu eta erreproduzitu dituelako. Plazatik BECera eta BECetik plazara, behetik gorako eta goitik beherako eraginak daudelako, denean bezala, bertsolaritzaren sozializazioan ere.\nEta hala ere esango dugu lehiak ez duela zentzurik bertsotan, ezinezkoa delako bertso baten balioa zenbakitara ekartzea. Eta egia da. Are gehiago –edo ez–, Bertsolari Txapelketa Nagusiko finalean.\nJoseba Zulaikak hala zioen 1985ean:\nLehen mailako bertsolariek ez dute ia inoiz pottorik egiten, beren errimak txukuntasun miragarriaz osatzen dituzte, melodiaren erritmoa ederki gordetzen dute, eta jarritako gaiari paregabe lotzen zaizkie behin eta berriro. [...] Halaz ere, txapelketaren norgehiagokako probaleku estuan ikusi nahi ditugu. Eta hortarako juradu baten epaiketa behar, puntuazio bat eman, bertso ‘hobea’ eta ‘txarragoa’ bereizi. Baina bi bertso teknikoki errugabeak badira, eta bat bestea baino hobea dela erabaki behar bada, zeri begiratu behar dio juraduak? Bertsoaren ‘esanahia’, ‘gaiari lotzea’, ‘ziria sartzea’, ‘sakontasuna’, ‘grazia’, ‘bihotza’ eta holakoak hartu beharko ditu kontutan.\nHortxe dago koska. Epai ofizial eta ez ofizialen bidez, txalotzen dugunaren edo ez dugunaren bidez erabakitzen da txapelketan zerk ezaugarritzen duen bertso baten ontasuna. Txapelketan ez delako erabakitzen nor den bertsolaririk onena, baizik eta zein bertsolaritza mota izango den kanonikoa. Nondik nora eraiki nahi dugun bertsolaritza. Zein gizarteren ispilu izan nahi dugun, eta zein gizarte eraldatu.\nEta esango dugu pixka bat esajeratzen ere ari garela, txapelketa txapelketa besterik ez dela. Eta hori ere egia da.


Movilidad Pamplona | Biziz\nBizikleten alokairurako sistema publikoa. Oinarriak eta aparkalekuak\nHome > Biziz\nBIZIKLETENDAKO LUR GAINEKO APARKALEKUAK Aparkaleku hauek bizikleta norberen giltzarrapoarekin segurtasunez lotzeko erraztasuna ematen dute.\nEgun jartzen ari diren aparkalekuen modeloa “unibertsala” edo U alderantzikatua da eta bakoitzean 6 bizikleta lotu daitezke.\nGuztira 4.740 bizikleta lotzeko, 790 aparkaleku daude hirian.\nAparkalekuak mapan kokatzeko esteka\nNbici-BIZIZ zerbitzuko bizikletendako aparkaleku publikoaren erabilerak arautzen dituen Udal Ordenantza


Udalak azpikontratatutako garbitzaileek murrizketen kontrako elkarretaratzea egin dute - etakitto.eus\nEibarko Udalak azpikontratatutako garbitzaileek elkarretaratzea egin dute gaur goizean Untzagan, udaletxearen parean, “argitaratutako baldintza-agiriek dakartzaten murrizketak eta kale-garbiketako langileengandik bereizten dituen soldata-arrakala salatzeko”. ELA sindikatutik adierazi dutenez, “Eibarko udal eraikinak garbitzeko zerbitzua Eibarko Udalak azpikontratatutako hainbat enpresa pribatuk gauzatu dute denboran zehar. Azken kontratazioaren epea laster amaituko denez, Udalak abuztuaren amaieran zerbitzu hori kontratatzeko beste lizitazio-prozesu bat jarri zuen martxan. Baina argitaratutako baldintza-agirietan, akats batzuez gain, zerbitzu batzuetan murrizketak aurreikusten dira. Hori dela eta, ELAko hiru ordezkarik osatutako langileen legezko ordezkaritzak udaleko arduradunekin bilera eskatu zuen, plantilla osoaren baldintzei eustea bermatuko zuen irtenbide bat bilatzeko. Baina bilera horretan lasaitasuna helarazi nahi izan ziguten arren, gaur gaurkoz Udalak ez du inolako konpromisorik hartu”.\nHorrekin batera, 2020an egin zen aurreko lizitazio-prozesuari begira ELAk hainbat ekarpen egin zituela gogora ekarri dute, eta horiei ere ez zaiela erantzun salatu dute: “Besteak beste, kolektibo hori kale-garbiketako sektore maskulinizatutik bereizten duen soldata-arrakala ezabatzeko aldarrikapena egin zuen, urtean 1.2000 euro gehiago kobratzen baititu (kalean lan egiteagatik nekagarritasun-plusa kendu ondoren)”.\nGauzak horrela, gaurko elkarretaratzean “baldintza-orriak alda daitezela” eskatu dute, “zerbitzuan murrizketarik ez dela egongo eta soldata-arrakala ezabatzeko urratsak emango direla bermatuz”.\n« Asteburuan sei koronabirus kasu berri atzeman dituzte Eibarren Gudariak gogoratzeko ekitaldia egingo da gaur arratsaldean »


naiz: agenda - Tximista jaialdia Zumarragan\nTximista jaialdia Zumarragan\nGipuzkoa - Zumarraga\nUztailaren 24ean Tximista Jaialdia ospatuko da Zumarragako Izazpi parkean. Emanaldiak arratseko 20.00etan hasiko dira, eta afitxean Lie Detectors, Oki Moki eta Kaskezur ariko dira. Zarraparra kolektiboak eta Motz Tabernak antolatzen dute ekimena, Urretxu/Zumarragako kultur saileen laguntzarekin. Sarrerak entradium plataforman eskura daitezke dagoeneko.\nMusika eta festa. Bi ideia horiek elkartzen dira Lei Detectors taldearen erritmoetan. Gazteleraz abesturiko kantuak dira, 60 eta 70 hamarraldietako rock giroak erreferentzi nagusi, musikarekin gozatu eta musika eginez gozaraztea dute helburu. Musika bidean hainbat disko txiki kaleratu dituzte urte hauetan guztitean, eta 2020 urtean ikusi zuen argia ‘Long Play’ izeneko disko luzea. Egun Txema Babon, Urko Roa, Eneko Etxeandia, Aitor Txiki eta Alvaro Turrio dira Lie Detectors.\nBiko formatuan hasi abiatu zuen musika bidea Oki Moki taldeak. Gipuzkoako Getarian elkartu ziren Paula Estevez (Ahotsa eta Baxua) eta Aritz Aranburu (Gitarra eta ahotsa) musikariak, eta kantuen zirriborroak sortzen hasi ziren etxeko egongelan. Laster ikusi zuen argia ‘Ocean Breeze’ lehen lan txikia, eta disko horrekin batera zuzeneko emananaldiak eskaintzen hasi ziren. 2020 urtean kaleratu zen taldearen iraupen luzeko lehen diskoa. Diseinu zurian bilduta dator ‘Working Class Pop’ izeneko lan dotorea, musikalki pop punk doinuetan. Egun hiruko formatuan taularatzen da banda, bateria lanetan Joseba Artza dutelarik, Brigada Criminal, Ladislao, Bullet Proof Lovers edo ibilitako musikaria.\nNafarroako Erratzu herritik iritsiko da Kaskezur taldea. Ibilbide luzeko taldea da honakoa, diskografikoki uzta oparoa utzi duena. 2004 egin zituzten lehen entseguak, eta geroztik estudioko sei disko kaleratu dituzte. Oraingoz, azkena, 2019 urtean kaleratu zen ‘Ihesi doaz animaliak’ diskoa. Musikalki 90. hamarraldiko giro alternatiboak dituzten eragin nagusi, Sonic Youth, eta antzerako taldeak eredu. Erritmo gogor eta leunak tartekatzen dira, gitarra riff azkarrak eta gozoek toki duten bezala, beti ere gitarraren distortsioa topera.\n- 2 eserleku: 20 € + gastuak.\n- 3 eserleku: 30 € + gastuak.\n- Mahaia 4 eserlekuekin: 40 € + gastuak.\n- Mahaia 6 eserlekuekin: 60 € + gastuak.\nArgazkia: Lie Detectors taldea.\nIrudia: J. A. Areta Goñi (Juxe)


Merkataritza txikia eta klase ertainaren ilusioa. Merkataritza txikiaren aldeko mobilizazioei buruzko gogoeta batzuk - Andrea Bartolo - Uriola.eus\nAlde batetik, "tokian tokiko kontsumoaren" eta "auzoko saltoki txikien" aldeko kanpaina asko ikusi ditugu. Bestetik berriz, “distira guztiak urre ez direla” planteatzen da: Bilboko Langile Autodefentsa Sareak, adibidez, "saltoki txikien" aldeko kanpaina horiek –modu abstraktuan egiten direnak– lan-esplotazioa zuritzeko arriskua dutela salatzen du: «L.A.S.ek orain arte jasotako kasuen gehiengoa, 10 langile baino gutxiagoko enpresetan izan da. Oro har, “merkataritza txiki” legez ulertzen diren lantokietan hain zuzen ere», diote. «Hori dela eta, merkataritza txikiaren aldeko aldarrikapena akritikoki hedatzeak langileon auto-antolakuntza oztopatzen duela deritzogu […] Desjabetuon elkartasunerako muga bilakatzen da, nagusiarekin enpatizatu beharra aldarrikatzen baitu, esplotatuon interesak alboratuz», adierazi dute.\nL.A.S.ko kideek funtsezko gaiak planteatzen dituztela uste dut. Aldi berean, langile klasearen pauperizazio prozesuaren aurrean eta klase borroka eta auzodefentsa berrantolatu behar diren unean, hausnarketa estrategiko bat egitea beharrezkoa dela argi dago; merkataritza txikia, krisia eta klase auto-antolakuntza lotzen dituen gogoeta bat.\nHori dela eta, artikulu honek bi helburu ditu: alde batetik, "auzoko merkataritza txikiaren" aldeko mobilizazioetan oinarritutako hainbat diskurtso kritikoki aztertzea; eta, beste aldetik, eztabaida sakontzeko eta praxi iraultzailea hauspotzeko gako garrantsitsu batzuk mahai-gaineratzea.\nArazo epistemologikoa: “merkataritza txikia beti da laguna”\nSaltoki txikiak, per se, subjektu "herrikoi" bihurtu dira: "merkataritza txikia" den guztia ondo dago, "auzoari bizia ematen diolako", "langileen eskubideak errespetatzen dituelako", "auzokideekin hurbila delako", eta abar.\nAlde batetik, ez dago “merkataritza txikiaren” definizio argirik, ez da kategoria objektibo bat, eta ez dago irizpiderik saltoki txikia zer den edo zer ez den baieztatu ahal izateko: definizio anbiguo horretan oinarrituta, berdina litzateke auzoko halal denda "txikia” -soldatapeko langilerik ez duenak eta hilero lokala ez ixteko borrokatzen dena-, edo Bilboko "Alde Zaharreko Merkatarien Elkarteko" lehendakariak -denda askoren jabe direnak eta auzoa "Europako aire zabaleko merkataritza-gune handiena” bihurtzea helburu dutenak-. Merkataritza txikiari buruzko edozein diskurtsok balio politikoa izatea nahi badugu, saltoki txikitzat zer ulertzen dugun planteatu beharko dugu, zeintzuk diren kategoria horren parte eta zer klase-interes dauden "merkatari txikien” artean.\nBestalde, lan-baldintzen kontua dago: merkataritza txikia, kapitalista txikia izateagatik, merkataritza handia baino hobea dela esatea gezurtia da –asmo txarrez edo, kasurik onenean, inozoa–. Gutariko zenbatek lan egin dute taberna batean edo denda "txiki" batean soldata miserableekin, kontraturik gabe edo astean 10 orduko kontratuarekin, 30 orduko lana egin arren? Merkataritza txikia ez da etikoagoa txikia izate hutsagatik: askotan multinazionalen barrikada berean kokatzen da, haien diskurtso bera asumitzen, miseria bat ordaintzen digu eta gure eskubideak urratzen ditu. Kasu batzuetan, “fede oneko” jendea izan daiteke, baina "lehiaren legeen" ondorioz langileak berdin berdin esplotatatzen dituzte. Beste kasu batzuetan marrazo txikiak dira, inperio bat eraiki nahi duten merkatari txikiak, meritokraziak "gure herriko agintari klase" izatera eramango dituela pentsatzen duten burges txikiak.\n"Merkataritza txikiaren" barruan, beraz, lagunak eta etsaiak ere badaude. Merkatari bat langile klasearen aliatu edo etsai bihurtzen duena ez da bere negozioaren dimentsioa (txikia, ertaina edo handia); baizik eta, alde batetik, bere saltokitik ateratzen duen etekina (eta lapurtzen duen gainbalioa) –hau da, faktore ekonomikoa dena – eta, beste aldetik, langileen baldintzak –faktore politikoa dena–.\nArazo politikoa: merkatari txikia subjektu gisa.\nMerkataritza txikiaren arazoak” ikusezin bihurtzen duena: non geratzen dira desjabetuak?\nGaur egun, krisiak merkatariei ekarri dizkien arazoez hitz egiteak ikusezin bihurtzen ditu gizarte behartsuenaren geruzetara ekarri dituen arazoak: merkatari txikiaz ari gara, baina ahaztu egiten zaizkigu langileak, langabetuak, etxerik gabeak, paperik gabeak… Ikusezinak gero eta ikusezinago bihurtzen dira.\nMerkatariei buruz eta merkartariekin hitz egiten dugu (denden jabeekin), eta ahaztu egiten zaizkigu merkatari horrek esplotatutako langileak. Lokal baten jabeak zalantzarik gabe arazoak izan ditzake; baina are arazo gehiago dituzte ERTE miserable batekin bizi diren langileak edo lokal horietan beltzez lan egin eta orain soldatarik gabe gelditu direnak, parorik kobratu ezin dutenak, eta zaurgarritasun-laguntzetatik baztertuta daudenak. Zeinen arazoei buruz hitz egiten dugun eta norekin ari garen klase aukera bat egitea –eta klase kokapena hartzea- da; hau da, barrikada norekin partekatzen dugun hautatzea da.\n"Merkataritza txikiaren arazoak" dakarrena: klase ertainaren ilusioa indartzea\nMerkataritza txikia ez da subjektu bat eta merkatariak ere ez. "Klase ertaina" deitzen den egoera mental (ideologiko) haren adibide klasikoa da. Klase ertaina ez da existitzen, kategoria subjektiboa da, eta horren parte dira bai burgesia txikia, bai langile klasearen goi maila (langile aristokrazia deiturikoa). Merkatari txikiari hitz egitea klase ertainari hitz egitea da, hau da, fikziozko kategoria bati. Hortaz, klase ertainaren ilusioa indartzea da.\nHelburua langile aristokraziari hitz egitea bada, helburua argia izan behar du, hau da, bere klasea langile klasea dela ulertarazi behar zaio, eta bere aliatuak klase desjabetuenak direla (proletargoa eta lumpen-proletargoa). Hala ere, geruza horri hitz egin nahi bazaio, ezin da "merkataritza txikira" jo, izan ere, lortzen ari den gauza bakarra klase ertainaren ilusio mentala indartzea baita. Eta hori politikoki nahasia izateaz gain, arriskutsua ere bada: merkatari txikien sare batek bere klase (ertainaren) interesak indartuko ditu, ez langileekin aliatzeko, baizik eta marrazo handien lehiaren eta beherago gaudenon aldarrikapenen aurrean "defendatzeko".\nKrisiak une egokia izan daitezke klasea berrosaketa pizteko, adibidez, pauperizazio prozesuan dagoen langile aristokraziak klase-interesak desjabetuenekin partekatzen dituela uler dezan. Hau da, krisiak une garrantzitsuak izan daitezke langile klasearen berrosaketa politikorako. Baina une egokiak dira burgesiaren bloke politikoa berrosatzeko ere; eta, jakin badakigu, historikoki, burgesia izan da krisiak baliatu dituenak bergesia txikia eta langile aristokrazia bere aldera eramateko.\nOso lan ideologiko fina egin behar da klase ertainaren ilusioa eta burgesiaren bloke politikoaren eraketa ez elikatzeko: saltoki txiki baten jabea langile gisa interpelatzen badugu, hau da, ulertarazten badiogu daukana ez dela produkzio bitarteko bat, erreprodukzio bitarteko bat baizik (bere saltokitik soldata bat ateratzen duelako eta ez etekin kapitalista bat), langileekiko aliantza bat eraikitzeko aukera ireki ahal izango dugu. Baina saltoki txikiaren jabea “jabe gisa” interpelatzen badugu (hau da, kapitalista txiki gisa), klase ertaineko identitate hori indartuko dugu, eta horrek ezinbestean desjabetuenen interesekin talka egingo du (lehenik eta behin soldatapen dituen langileen interesekin, hau da, gainbalioa lapurtzen dienen interesekin).\nOndorio politikoak: amaitzeko bi argipen\nHasieran planteatu dudan moduan, hausnarketa honen helburua ez da merkataritza txikiaren aldeko kanpaina guztien aurka egitea. Argi dago auzoko saltoki txikietan kontsumitzea multinazionaletan edo frankizietan kontsumitzea baino hobea dela. Baina kontuz ibili behar dugu gure diskurtsoekin, aliatu taktikoak sortzen ari baikara (denok izorratuta gauden egoera honetan), etsai estrategikoak izango direnak (krisia pasatzen denean, barrikadaren bi alde ezberdinetan egongo garelako).\nEz nuen esan nahi saltoki txiki baten jabeak, per se eta osotasunean, klase-interesak partekatzen dituenik esplotatzen dituen langileekin. Askotan, interes horiek talka egiten dute: ekoizpen kapitalistaren prozesuan, jabe txikia bere dendan lan egiten dutenen lanetik zuzenean gainbalioa ateratzen duena da (hau da, bere lanaren zati bat lapurtzen diena). Helburua, beraz, hauxe izan beharko litzateke: merkatari txikiek haien interes estrategiko eta politikoak (langile klasearen batasuna eraikitzea) interes koiuntural eta ekonomikoen (gainbalioa) gainetik jartzea. Izan ere, merkatari txikiak burgesiaren bloke politikoan kokatuz gero (berrikuntza kapitalista baten kasuan) marrazo handiek jango lituzkete. Hortaz, soilik langile klasearen bloke politikoak (klasea berrosatzeko prozesuan) ziurtatu ahal izango die bizirautea (eta “bizi-iraultzea”) -ez jabe gisa, baizik eta langile moduan-.


Elikadura-alergiak: puztu egin da arazoa | Revista\nJakiak eta alergiak : Elikadura-alergiak: puztu egin da arazoa\nEntsalada bai, baina intxaurrik gabe, kafesnea soja esnearekin, bizkotxoan arrautzarik ez eta zopari, berriz, txirlak kendu. Pertsona mizkinak izaten dira bazterretan, eta buruhauste dezente ematen dizkiote horiek sukaldean ari behar duenari. Mizkinei jaten ematea deserosoa gertatu ohi da, baina janariak bereizten ibiltzen diren guztiak ez dira mizkin edo milika. Zenbaitek alergia izaten diete elikagai batzuei, eta horiek begi zorrotzarekin ibili behar izaten dute jate kontuetan. Gehientsuenok izango dugu hurbilean elikagai jakin bati alergia dion norbait, fruitu lehorrei, behi esneari, arrautzari, itsaskiari… edo alergia duela uste duen norbait. Izan ere, adituek diotenez, askok alergiatzat jotzen dituen erreakzioak ez dira beti hala izaten. Jaki batzuek erreakzio desegokiak sortzen dituzte gorputzean, eta horiek guztiak alergiatzat hartzeko joera hedatu da jendartean. Ondorioz, alergien aurkako metodo eta tratamenduak ere ugaritu egin dira, nahiz eta komunitate zientifikoak ez duen frogatu eraginkorrak direla alergiei eta elikadura-intolerantziei aurre egiteko. Guraso askok pentsatzen dute alergiek sortzen dituztela euren seme-alaben azkurak, beherakoak eta urdaileko minak, baina ezin da uste horretan etsi, eta mediku azterketak egin beharra dago diagnostiko zehatza zein den jakiteko.


LH 1 mailakoak Mufomi fosilen museora egin dugu bisita, ikasgelan dinosauroen inguruko gaia lantzen gaudela aprobetxatuz. Hainbat azalpen eta jakin-mina pizteko kontu interesgarri jaso dugu bertan!\nMorkaikotik, Herri Eskola eta Ikastolako gurasoekin elkarlanean antolatutako mendi irteera proposatzen dizuegu abenduaren 15erako: Urnobitza. Oraingoan Elgoibarren bertan geldituko gara. Autoz Madarixa auzora joan eta handik Urnobitza aldera joko dugu.\nADIERAZPEN MOTRIZA ETA PLASTIKOA\nAurtengo ikasturtean eguerdiko ordutegiz eta eskolaz kanpoko jardun bezala, adierazpen motriza eta plastikoa eskaintzen ari gara HH 3-4 urteko umeentzat. Adierazpen sensomotriza modu librean lantzeko aukera dute adin horretako umeek.\nIkastolan ere Euskararen Nazioarteko Eguna ospatu dugu. Egunean zehar hainbat ekintza egin eta primeran gozatu dugu egunaz!! Eskerrik asko parte hartu duzuen guztioi!!\nAtxutxiamaikak eta Ludotekak elkarlanean antolaturiko jolas didaktikoen erakusketan parte hartu genuen ikastolako zenbait irakaslek. Beti bezala, oso baliagarria izan zitzaigun!\nDatorren asteratean, abenduak 3, ospatuko dugu nazioarteko euskararen eguna ikastolan. Urteroko egitaraua oinarri hartuta antolatu dugu aurtengoa ere. Euskararen alde guztiok elkartuko gaituen eguna izango da. Harrapatu euskara!\nTRATU TXARREN AURKA\nEmakumeenganako Tratu Txarrak Gaitzesteko Nazioarteko Eguna ospatzen ari gara egun guztian zehar. Erdiko Aretoan jarritako eskua beteko dugu esku txikiz, STOP hitzarekin batera. Aldarrikapenean parte hartu nahi?\nOIASSO MUSEOAn eta FICABen\nDBH 4ko Kultura Klasikoa arloko ikasleak Irungo Oiasso museoari egin diote bisita gaurkoan. Handik irtendakoan, Ficab, Bidasoako zizemaldi arkeologikora abiatu dira, Eltxeko Damari buruzko dokumental bat ikustera.\nAzaroak 22an, Santa Zezilia, musikarien eguna ospatu dugu Ikastolan. Urtero bezala, 8:30etan herriko plazan elkartu ondoren, kalejiran egin dugu ikastolarako bidea. Zorionak musikari guztioi!\nLeintz Gatzagan izan dira LH 3. mailakoak egun euritsu honetan. Deba ibaia hasten den tokia ezagutu ahal izan dute guztiek aterki artean egindako ibilera honetan. Ederki gozatu dute!\nLehen Hezkuntzako 5. mailako ikasleak suhiltzaileengana joan ziren azaroaren 13an beraien lana hurbiletik ezagutzera. Eraikuntza ikusi, kamioiaren nondik norakoak ezagutu, garabian igo, ur-erauntsiekin aritu... Primerako esperientzia izan zuten!\nIkastolako DBH 3ko neska mutilak EusLiderrak, Elgoibarko Udalak eta Ahize Aek-k bultzatutako euskararen erabileraren aldeko tailerra burutzen ari dira. Programako leloak dioen bezala, garena izateko helburuz sortu den egitasmoa da hau.


Txoriak eta euren kantuak ezagutzeko irteera egingo dute zapatuan Arantzazun - Debagoiena - 2019-03-30 - Goiena.eus\nTxoriak eta euren kantuak ezagutzeko irteera egingo dute zapatuan Arantzazun\nOihana Elortza 2019-03-26 17:29\nPrismatikoak erabiliko dituzte ibilbidean zehar (Argazkia: Gipuzkoako Parketxe Sarea)\nArantzazuko parketxe barruan hasiko da ibilaldia. Irteerak ez du zailtasunik eta Eneko Azkuek gidatuko du, txoriak eta euren kantu ezberdinak ezagutzeko azalpenak emanez. Zapatuan da irteera, 10:00etan, eta aurretik eman behar da izena. Prismatikoak eramatea gomendatu dute.\nIbilaldia zailtasunik gabekoa izango da eta bidean inguruko txoriak eta euren kantu ezberdinak ezagutzen lagunduko duten azalpenak emango ditu Eneko Azkue Arkamurka Natur Taldeko kideak. Jarduera 30 minutuko aurkezpen batekin hasiko da, parketxe barruan, txorien argazkiak pantaila handian ikusiz eta haien kantuak entzunez. Guztira bi ordu inguruko iraupena izango du irteerak eta prismatikoak eramatea gomendatu dute.\nGipuzkoako Parketxe Sareak antolatutako ekintza da. Zapatuan izango da eta Arantzazuko parketxetik abiatuko dira, 10:00etan. Adin eta ezaguera-maila guztikoentzat dago zuzendua ibilaldi hau baina aurrez eman behar da. Horretarako bideak dira: 943 78 28 94 / 699 335 183 / arantzazu@gipuzkoamendizmendi.net. Prezioa 5 eurokoa izango da pertsonako.


Apirila: Claudias aranak | Consumer\nApirila: Claudias aranak\nUdaberri eta udan dastatzeko aran-mota gozoa eta freskagarria\nMerkatuan arana-mota asko daude. Zehazki, Claudia aranak dira gozoenak eta bikainenak. Agian horregatik uste du aranen erreginak. Barietate hori gainerakoetatik bereizten da larruazala berdea eta mami horixka oso gozoa eta freskagarria duelako. Larruazalaren zapore mikatzaren eta mamiaren gozokiaren arteko kontrastea dela eta, plater askoren osagai berezia da, ez baita postreena bakarrik.\nForma biribila du, eta beste aranena baino txikiagoa da (arbeletxekoaren antzekoa). Barruan bi haziz osatutako hezurra du.\nBi dira Claudia aranen barietate komertzialak: Claudia Reina Verde eta Claudia Erregina Oullins, biak jatorri europarrekoak. Claudia Erregina deitzen zaie, Frantzisko I.aren, Frantziako Claudia Erreginaren, emaztearen omenez. Biek, gainera, beste aranetatik bereizten dituzten ezaugarri bereziak dituzte. Bi barietateetako edozeinekin saltsa gazi-gozoak presta daitezke beste haragi mota batzuekin platerak laguntzeko.\nClaudia Erregina Berdea\nAzalaren tonalitatea da barietate hori gainerakoetatik bereizten duen lehen ezaugarria, kolore berde ilunagokoa baita. Oullinseko Claudia erregina baino txikixeagoa da. Bi barietateetatik, gozoena da, eta bere mamiak beste aranen usaina du. Barruan duen hezurra oso erraz askatzen da mamitik, Oullins-etik ez bezala. Claudia Reina Verde arana Belgikan, Frantzian, Ingalaterran eta Espainian landatzen da. Bikaina da fruta fresko gisa, eta oso baliabide ona da konpotak, kontserbak, konfiturak, marmeladak eta gelatinak egiteko.\nClaudia de Oullins erregina\nKolore berde argiak, ia urre-kolorekoak, azalekoak eta handiagoak bereizten dute beste barietatetik. Gainera, haren zaporea ez da Claudia Reina Verde bezain gozoa, nahiz eta horregatik ez den hain gozoa. Aranak jatorri frantsesa du eta orain Espainian ere lantzen da. Claudia aranen bi aletatik helduena da. Udan biltzen dira, nahiz eta udaberrian hazten hasi.\nClaudia aranak ezin hobeto sar daitezke dietan, haien kaloria-ekarpena ez baita uste bezain handia.\nUste da aran berdeak oso kalorikoak direla zapore gozo nabarmena dutelako, baina, berez, haien kaloria-ekarpena ez da hain handia. Bi aranak eta sagar txiki bat alderatuz gero, ikusten da bi elikagaiek kaloria berberak dituztela, 60 inguru, baina hori oso hutsala da. Horregatik, askotan pentsatzen ez den bezala, aran berdeak ondo sar daitezke dietan. Gainera, hobe da aranak jatea, jateko gogo gozoa beste elikagai kaltegarriago batzuekin asetzea baino, gozokiekin edo opilekin, esaterako.\nAran berdeen beste onura bat zuntz kopurua eta osagai laxanteak dira, hala nola sorbitola, hesteetako igarotzea hobetzen laguntzen baitute. A probitamina ugari duenez, batez ere barietate ilunenetan, hala nola Claudia Reina Berdean, E bitaminan eta antozianoetan, eragin antioxidatzailea ematen diote.\nClaudia aranaren jaia\nErrioxako Nalda eskualdean, abuztuan, festa bat izaten da, eta protagonista bakarra Claudia aranak izaten du. Asociación Panal eta Cooperativa de Frutos del Campo de Nalda elkarteek antolatutako jaia da. Ekitaldi honen bidez, Claudia aranekin egindako postreak, konfiturak eta edariak dastatu nahi dira. Ospakizunean fruta hori nola lehortzen den ere erakusten da, aranpasa lortzeko.\nJai horretaz gain, Naldan beste ekitaldi bat ere antolatzen da apirilean: Aranaren Jaia. Bertan, eskualde horren edertasuna erakusten da, aranen garairik onenean.\naldaera aran erregina gozo klaudia


Googlek liburu-zerbitzua zabaltzen du, inprimatzeko | Consumer\nGooglek liburu-zerbitzua zabaltzen du, inprimatzeko\nEgile-eskubideak amaitu zaizkien liburuei aplikatzen zaie.\nInterneteko bilaketa-motorren liderrak, Googlek, bere liburu-zerbitzua zabaldu zuen, erabiltzaileei literaturako klasikoen fitxategiak jaitsi eta doan inprimatzeko, Kaliforniako Mountain View-en egoitza duen enpresak jakinarazi duenez.\nZerbitzu berria egile-eskubideak amaitu zaizkien liburuei aplikatzen zaie. Oraindik babestuta dauden obrak formatu hertsian soilik agertuko dira, laburdura gutxi batzuetara mugatuta.\nUnibertsitate garrantzitsuekin batera abian jarritako liburuen bilaketa-zerbitzuaren luzapena da programa, eta web-orrian liburuak jartzeko eta jendeak pantailan irakurtzeko diseinatuta dago.\nGooglek zerbitzua babesten du gako-hitzek sortutako testu txikiekin oharrak jarriz bilaketa-emaitzen orrietan. Jokaldi hau, liburutegi tradizionalen erronka izan daitekeena, Googlek Interneteko eremu berrietan duen hedapen gupidagabearen parte da.\nAste honen hasieran, eBay online enkantegilearekin anbizio handiko aliantza egin zuela iragarri zuen konpainiak, nazioartean Internet bidezko publizitate- eta komunikazio-zerbitzuak eskaintzeko.\nGooglek, halaber, jakinarazi du Microsoft-en Office produktuekin zuzeneko lehian dauden enpresa txikientzat eta beste erakunde batzuentzat diseinatutako doako software-pakete bat eskaintzeko asmoa duela.\nbilaketa google-eu Internet-eu libros-eu zerbitzu


Flashforward, edo nola komoneko zulotik bota ideia ikaragarri on bat - The Indezents bloga >>\nPasa den udan irakurri nuen lehen artikulua Flasforward telesailaren inguruan. Bertan, LOST telesail mitikoklasikoikaragarrizugarribrutaleko gidoigile taldeko kide batzuen hurrengo lana zela azaltzen zuten (bai, LOST ikaragarri gustoko dut). Horretaz gain, LOSTeko pare bat aktore aukeratu zituzten (Sonia Walger eta Dominic Monaghan) lotura hori garbi geratu zedin.\nNire jakinmina piztu zuen artikulu hark eta Flashforward gure telebistetara iristeko gogoz utzi ninduen. Denborarekin informazio gehiago eskainiz joan ziren (zein azkarrak diren marketinekoak…). Telesailaren argumentu nagusia azaldu ziguten eta honek, ni eta beste askoren grina piztu zuen:\n“Egun arrunt batean munduko biztanleria osoak konortea galtzen du 2 minutu eta 17 segundutan zehar. Gertaera honek mundu mailako hondamendi bat eragiten du. Hala ere, ez da hori gauzarik ikaragarriena. Mundua, konorte galtzeak eragindako arazoak konpontzen saiatzen ari den bitartean gauza batez konturatzen dira. “Lo” zeuden bitartean, egun horretatik sei hilabetera egiten arituko direna ikusi dute munduko biztanle guztiek.”\nAaaaaaaahggggg… Izugarria. Ideia latza, aurrera egiteko mila aukerekin.\nHalako batean cuatro Flasforward botatzen hasi behar zela irakurri nuen eta ezinegonez itxaron nion estreinu egunari. Iritsi zen eta lehen atalak aho bete hortz utzi ninduen. Ideia ona izateaz gain produkzio ona zuen telesailak, aktoreak egokiak ziren eta intentsitate eta informazioa ederki banatuta zeuden.\nHorrerarte ondo ezta? Ze ondo! Ikaragarri! Ba bukatu da. Hortik aurrera, komoneko zulotik behera botatzeko moduko zazpi-zortzi atal. Zentzurik gabeko pertsonaiak, gaizki banatutako informazioa, bapatean agertu eta desagertzen diren pertsonaiak, inkoherentziak bata bestearen atzetik , ilusionista truko merkeak eta gehienbat, inora ez doazen eta ezer aurreratzen ez duten atalak.\nUlertu dezaket ABC kate amerikarreko ekoizleek atal pilotoa ikustean pentsatu zutena (nos vamos a forrar…). Baina ez al zuen gidoigile taldeak ezer gehiago aurkeztu? Ez al zuten behar bezalako bibliarik idatzi? Ez al zuten lehen denboraldiko joan-etorria prestatu?\nBa ikusitakoa ikusita, ez. Gidoiak argi uzten du badakitela nora iritsi nahi duten baina telesail baten gauzarik garrantzitsuena (Donejakueko bidean bezelaxe) bidea da. Ezin dira inora ez doazen eta ezertarako balio ez duten atal mordo bat grabatu nahiz eta bukaera izugarri ondo lotua dagoen (espero dugu behintzat hori pentsatuko zutena…).\nKontua da, bigarren aldia dela LOST izena irakurtzen dudala telesail berri bati lotuta. Lehena Heroes izan zen eta bigarrena Flasforward eta biekin berdina gertatu zait. Telesailaren argumentua atalen garapenean galtzen doa eta azkenean, ez dakizu ez nortzuk diren eta ez nora doazen ere. Hemendik aurrera ez diet horrelako artikuluei kasurik egingo J.J. Abrahamsen izena agertzen ez bada behintzat…\nBitartean, ABCko zuzendariek hozgailuan sartu dituzte gidoigileak. Ea zerbaitetarako balio duen...\nflasforward gidoiak kritikak lost telebista telesailak


Adurren bakartze zigorra ez zen zuzena izan - Altsasu - Guaixe.eus\nAdurren bakartze zigorra ez zen zuzena izan\nGuaixe 2017-11-21 08:19\nAltsasuko auziagatik preso dauden hiru gazteak Soto del Realen zeudela, garilaren 3an, espetxe hartara hirugarren martxa egin zen. Bi egun lehenago Espainiako Auzitegi Gorenak erabaki zuen auzia Espainiako Auzitegi Nazionalean epaituko zela. Espetxe ingurunera joan zirenak agurtu zituen Adurrek eta, horregatik, espetxe zuzendaritzak 30 egunez bakartzea erabaki zuen. Horrek ere bide eman zuen garilaren 9an hiru gazteak espetxe desberdinetan sakabanatzeko.\nBakartze zigorraren kontrako helegitea aurkeztu zuen Adurrek eta epaileak arrazoia eman dio bakartze zigorra beharrean ohartarazpen batekin nahikoa zela. Beraz, bakartuta egoteko gelditzen zitzaizkion egunak ez ditu bete beharko. Bestetik, abenduaren 20an aske gelditutako lau gazteak hilean bitan joan behar izaten zuten epaitegira sinatzera. Oharra jaso dute eta hilean behin joan beharko dute.\nBestalde, domekan, 13:00etan, manifestazioa eginen da hiru gazte altsasuarrek espetxean urte bat daramatela salatzeko. Mobilizazioak honako leloa izanen du: Urte bat espetxean Ohian, jokin ta adur askatu!! Altsasukoak aske!!


Txinako aluminiozko zarata zirkulua Fabrikantea - Zhejiang Shuanglin Jiate Metal Technology Co., Ltd.\naluminio zirkuluak zartaginak\nXehetasunaren xehetasun azkarrak: 1000 3000 Tenperatura: O-H112 Mota: Plaka Aplikazioa: olio-tresnak, kitchware, pizza-ontzia, gozogintza, trafiko-seinea Lodiera: ≥0.2mm Zabalera: 100 ~ 1000 Azalera tratamendua: errota akabera Aleazio edo ez: : aluminio zirkulua-147 Azalera mota: errota akabera ziurtagiria: ISO9001: 2008 Pakete-pisua: 100 ~ 2500kgs edo cliens eskaera gutxieneko eskaera: 1tons Lagin librea: berme erabilgarriak: 10 urte diametroa: 100 ~ 1000mm Itemaren izena: aluminiozko zirkulua FAQ 1, fabrika edo fabrikatzailea zara? fabrika gara eta goiko estaldura txinatarrarekin aluminiozko material fabrikatzailea. 2, lagina ematen al duzu? Bai, lagina hornitu dezakegu ...\nDeskribapena: Aluminiozko aleazio zirkulua oso erabilia da ontzietan, Garraio bidezko errepidearen zeinu-tauletan, Argiztapen estalkia. Aluminioa sukaldeko material arruntena da, beroaren zuzendari bikaina baita eta kobrea edo altzairu herdoilgaitza da. Tapa, heldulekua eta akabera bezalako ezaugarriak izan arren, lodiera kalitatearen funtsezko elementua da. Pan lodiagoak, hobe bero-sakabanaketak, "hot spots" gertatzen diren aukera murrizten du. Gogoratu, aluminiozko zartagina aluminiozkoa denez, beroa guztiz azalera uniformeki hedatzen da, alboko hormak barne. Altzairu herdoilgaitzezko zartagin tradizionalak beroa uniformeki zabaldu ...\nDeskribapena: Aluminum Circles Utensils-ekin sorta zabala eskaintzen dugu gure bezeroentzat. Gure produktuak profesionalek garatzen dituzte, teknika aurreratuak eta kalitatezko material onena, industria merkatari fidagarrietatik lortzen dena. Eskari handia dela eta, gure produktuak hainbat konfigurazio daude eskuragarri. Tamaina eta neurriak bezeroei eskaintzen dizkiegun eskaintza zabala dugu. Gurekin eskainitako aluminiozko zirkuluak Hindalco-ko CE mailako kalifikazio ingotarekin egiten dira. Barrutia erabilgarria da Deep Draw, Anodizing eta Hard Anodizing. Soft, Quarter hard, Half-hard, Full hard non anodize ere eskaintzen ditugu ...\nQuick xehetasunak Kalifikazio: 1000 Series tenplea: O-H112 Mota: Plaka Aplikazioa: Menaje Lodiera: 0.2mm-150mm Zabalera: bezeroaren baldintza Azalera tratamendua: Estalitako Alloy Or Not: Is Alloy Modelo zenbakia: 1050 / 1060 / 1100 / 3003 / 5052 izena: CC kalitatea aluminio zirkulu Azalera: Smooth Kolorea: Silvery Ziurtagiria: ISO9001 Material: Aluminum Alloy Metal forma: Round Circle Alloy: 1050 / 1060 / 1100 / 3003 / 5005 / 5052 / 5083 / 3005 / 8011 Standard: GB / T 3190-2008 MOQ : 3 Tones Sample: Aluminum Circle / Disc erabilgarriak erabiltzen dira merkataritza eta industrietako erabilera orokorretan, hala nola capacitorcase, hortzetako pasta, mediku-tresnak, sukaldeko ontzia, spray botila, kosmetika-kasuetarako eta kola-tubo kasuetarako. bobinak edo beroa ijetzitako bobinak lehengai gisa, doa ...


Ez dugu aspalditik bertze solasbiderik eta ni ere ortarik lotu naiz.\nZinez elderi tzarra dugu gure artean, baño, nola daiteke oraikoa, leengo grippe delako gaitza ura bera?\nEz da errex iardesten.\nSendagilen artean ez dagozi ados zer diteken ori buruz. Batzu diote oraikoa ala dela; gaitz baten elderi aldiak ez dire berdinak, aldi untakoa gaitzituagoa dela baldintza tzarragoetan sortu delakotz.\nGudate ikaragarri unen ondorio tzarra; idorte gaitzaren bidez kutsu pozoindua; gizonketa gaitza, leku estuetan kokatuak, naasiak janedanak txarragoak, eskasia andiak bazterretan, oro bateratuta ta una emen grippe delako gaitza tzartua.\nIzan daiteke, zakurra zakurtuez geroz otsoa biurtzen denez geroz.\nBertze batzu diote berriz; elderi unen iturburua ez da eldu gaitz batetik, baditu grippe delakoa baño geiago, sukar beltzaren kutsua ere baderama.\nZinez, eri gazteenetan sukar-beltzaren antza baduke, eta zendu diren gazte geienak itxurez sukar-beltzak eraman ditu. Ala diote segurik eta ni oriekin batean nago, dela sukar-beltzaren kutsu berbera edo bertze bat beltua gauza bera da.\nSukar beltzaren antza du gazteri eta sendoeneri jotzea; grippe delakoarena ez da ori, unek aulenekin nagusitzen da.\nBetidanik udazkeneko gaitza sukar beltza dugu gure bazterretan. Grippe delakoa berriz neguko eta udaberriko gaitza.\nDena den elderi untan grippe zikina dugula gure artean ez daiteke ukatu; baño bada bertzerik ere.\nLaño beltz baten pare zoko guziak bete ditu izugarrizko gaitz tzar unek.\nGaitz untarik begiratzeko, ez ote dute sendagilek xerto berarizko bat edo?\nEz omen dute, baña; ortarik nola bertzetarik begiratzeko badakizkigu zerbeit onik.\nJan edanean kontuz; gizon bilkuretarat (café-batzoki-zine-teatro-ardangela etarat) ez urbildu; astia duzuelarik, erritik ate, karriketatik ate, mendira jo; aize garbiz atsetzera.\nArratsean, illunabarrean etxerat bildu eta tenorez oatzeratu.\nGuzien buruan (ante todo) garbitasun andia eskuetan, maiz garbitu, bereziki janotordu aurretik. Aoa eta sudurrak gisa beraz maiz garbitu, ur beroaikin aski da.\nBaldin baduzue iturriko ura edo ur iragazia (filtrada) edo ur egosia, etarik artu.\nBaldin kontuz ibili eta gaitza biltzen baduzue, oatzeratu lenbailen, ur utsean egon, urdalla eta sabela garbitzeko purga bat artu, ur utsean (egosia obe) jarrai geldi-geldia oatzean eta sendagilea deitu.\nLeendanik artatuak gisa untan, bospasei egunez kito.\nJainkoak begira gitzala eta Aren naiari so egon gaitzan. Ala biz.


Lehendakari batek Txinara egingo duen lehenengo bidaia honen helburua Euskadi eta Txinako eskualderik garrantzitsuenen arteko harreman ekonomiko eta turistikoak sustatzea izango da Patxi López izango da Txinara bisita ofizial bat egingo duen lehenengo lehendakaria eta bidaia irailaren 27an egingo du, hain zuzen. Erakunde- eta enpresa-misioaren buruzagi gisa, lehendakaria Shangaiko 2010eko Expora joango da Euskadiren Asteari eta Aste Gastronomikoari hasiera ematera, "plataforma paregabea" baita Txinan ezarrita dauden euskal enpresei laguntzeko eta egungo krisi egoeran "Txinako merkatua funtsezkoa dela ulertzen duten beste enpresa batzuei ateak zabaltzeko". Guillermo Echenique Kanpo Harremanetarako idazkari nagusiak azpimarratu du Txinara bisita ofiziala egingo duen lehenengo lehendakariaren bidaia hau oso garrantzitsua izango dela "Euskal Herria eta Txinako eskualde batzuen arteko harremanei bultzada bat emateko" , bereziki Jiangsu eskualdeari dagokionez. Lehendakaria Shangaiko euskal etxea ikustera joango da eta CEIBS negozio eskola ospetsuan hitzaldi bat emango du.\nLehendakariak harrera egin dio Eskoziako ministro nagusiari\nLehendakaria Vital Kutxako Presidentearekin bildu da\n‹ Aurrekoa 1 2 … 368 369 370 371 372 373 374 375 376 … 399 400 Hurrengoa ›


GABONAK, KONTSUMOA ETA KRISIA - Debabe Udal EuskaltegiaDebabe Udal Euskaltegia\n← Gotzon Garate akorduan\nHERRIKO KALE IZENDEGIA →\nKrisia gora eta krisia behera! Besterik ez da aditzen. Gabonetako garaiak iritsi arte. Zein polita! Gabon kantak, elurra, Gabonetako argiak,… mundu guztiari muxuak eman eta bakoitzari opari bat egiteko gogoa ematen du!\nUrte guztian zehar ari gara entzuten, arrazoi desberdinak direla eta, kontsumo arduratsua egin behar dugula.\nIngurumena errespetatuz, argien kontsumoa gutxitzeko diote, bonbila berezi batzuk erosiz. Gabonak iristean ordea, herrietako kaleetan ehundaka, milaka bonbila jartzen dituzte.\nEtxeetan, hilabete bukaerara iritsi ezin, eta umeen jolaslekuak, Gabonetan, sabairaino betetzen ditugu opariz, gure kontsumismoaren testigu izan daitezen.\nHilabete bukaerara iristeko zailtasunak ditugun arren, bizilagunek dutenari inbidiaz begiratzen diogu, eta lehiaketa bat bailitzan, hark baino arropa hobea, telebista eta ordenagailu modernoagoak, auto garestiagoa,… erosten ditugu mundu guztiak lilura aurpegiarekin begira diezagun. Gu, bitartean, gerria estutuz, eta ia jan ere egiten ez dugula egongo gara.\nBaina Gabonak sasoi oso politak izaten dira inguruko guztiekin poz-pozik egoteko: honi bi muxu eman, hari Zorionak opatu… opariak egin… kontsumitu… kontsumitu… eta kontsumitu!! … bildurrik gabe!\nNik seme-alabarik ez dut, baina hala ere, Erregeak, Olentzero, Papa Noel eta Santa Claus-ekin elkartu, eta inguruko guztiei opariak egingo dizkiet. Gero, bizilagunen Gabonetako jatorduei ahoa lerdez beterik begiratuko badiet ere!\nZORIONAK GUZTIOI, ETA URTE BERRI ON!!\n(Kontsumitzaile xume eta txiro bat)